Poslanec Smeru odmieta ochranu LGBTI párov ako majú manželia

Vzťahy homosexuálov podľa poslanca Smeru nie sú a nikdy ani nebudú manželstvom.

BRATISLAVA. Poslanec Národnej rady za Smer Ján Podmanický je proti tomu, aby Slovenská republika ľuďom z LGBTI komunity priznávala takú ochranu, akú poskytuje manželstvu, pretože vzťahy homosexuálov jednoducho nie sú a nikdy ani nebudú manželstvom. Ako povedal Podmanický v sobotu pre agentúru SITA, štát by mal zabezpečiť, aby nikto neubližoval ľuďom pre ich sexuálnu orientáciu. „To SR zabezpečuje. Tvrdenie, že nie sú naplnené ich práva nie je celkom presné, pretože napríklad pri dedení existuje možnosť dediť zo závetu. Takto sa dá argumentovať aj pri ostatných požiadavkách LGBTI komunity,“ uviedol Podmanický. Pre našu spoločnosť je prínosom, ak sa páry, ktoré spolu žijú, starajú jeden o druhého a v krízových situáciách sa môžu na seba spoľahnúť. V pondelok to povedal prezident Andrej Kiska, ktorý pri príležitosti Medzinárodného dňa ľudských práv prijal zástupcov Iniciatívy Inakosť. Prezident tiež vyhlásil, že je v našom záujme, aby sme odstránili zbytočné prekážky a problémy, ktorým musia čeliť páry rovnakého pohlavia v každodennom živote. Podľa neho býva právny systém k ľuďom z LGBTI komunity často krutý, a to najmä v bežných situáciách, akými sú napríklad prístup k informáciám o zdravotnom stave či v otázkach spoločného bývania a dedenia. Prezident pripomenul, že pred tromi rokmi po neplatnom referende vzbudili tieto témy v spoločnosti veľké vášne. „Žiaľ, výsledkom bolo, že sa skončila akákoľvek racionálna snaha zabezpečiť jednotlivcom žijúcim spolu aspoň minimálny štandard v právnej rovine. Pravdaže taký, ktorý by rešpektoval platnú ústavnú ochranu inštitútu manželstva,“ povedal Andrej Kiska, ktorý by privítal návrat diskusie k tejto téme. „Privítal by som, aby sme o tejto téme diskutovali ľudsky, so vzájomnou úctou, so vzájomným pochopením, s úctou k ľuďom, ktorí majú rozdielne názory,“ vyhlásil prezident. Kiska dodal, že tentoraz by sa tá debata mala skončiť prijatím konkrétnych opatrení, ktoré by odstránili najväčšie prekážky, s ktorými sa ľudia z LGBTI komunity stretávajú.Podľa Podmanického je prezident Andrej Kiska známy svojimi liberálnymi postojmi, čo úplne rešpektujem. „Len je čoraz očividnejšie, že kresťania, ktorí ho volili, mu naleteli,“ konštatoval poslanec Smeru.


Ruská polícia zhabala celý náklad správy, ktorá kritizuje Putina

MOSKVA. Ruská polícia zhabala celý náklad správy venovanej doterajšiemu pôsobeniu prezidenta Vladimira Putina v najvyššej politike, ktorú vypracovali opoziční politici Iľja Jašin a Vladimir Milov. Jašin o tom informoval na svojej stránke na sociálnej sieti Facebook. Správu o tom v pondelok priniesla rozhlasová stanica Echo Moskvy. Podľa Jašina k zhabaniu nákladu správy, nazvanej "Putin. Výsledky. 2018", došlo na parkovisku jedného z obchodných centier v Moskve. Polícia celý náklad zhabala v okamihu, keď ho Jašin a Milov mali prebrať a naložiť do auta. Najnovšia správa je pokračovaním tradície analýz, ktoré písal a zverejňoval zavraždený opozičný politik Boris Nemcov. Správa vypracovaná Jašinom a Milovom je venovaná výsledkom, ktoré dosiahol Putin za 18 rokov vo funkcii prezidenta Ruskej federácie. Prezentácia tohto diela sa mala konať na budúci týždeň. Jašin ubezpečil, že prezentácia sa uskutoční aj napriek zhabaniu nákladu brožúry. Vo svojom vyhlásení na Facebooku Jašin poukázal na to, že konanie polície bolo očividne ilegálne. Vysvetlil totiž, že v Rusku nie je zakázané vystupovať proti prezidentovi a zverejňovať správy, ktoré ho kritizujú. Jašin však tiež naznačil, že polícia v praxi plní politické zadanie a konfiškuje všetky tlačoviny, v ktorých "Putin nie je chválený". Nemcov bol zavraždený 27. februára 2015 v centre Moskvy, kde sa deň na to mala konať úradmi povolená demonštrácia proti vláde a vojne na Ukrajine. Zasahovaniu Ruska do vývoja udalostí na susednej Ukrajine Nemcov venoval aj svoju poslednú správu, ktorú zaňho po vražde dokončili jeho najbližší spolupracovníci vrátane Jašina. V druhej polovici 90. rokov, za vlády vtedajšieho ruského prezidenta Borisa Jeľcina, Nemcov zastával post vicepremiéra. Istý čas sa o ňom dokonca hovorilo ako o možnom Jeľcinovom "korunnom princovi". Neskôr sa stal ostrým kritikom režimu Jeľcinovho nástupcu Vladimira Putina.


Na zariadenia s Androidom už rok útočí škodlivý kód

BRATISLAVA. Na mobilné zariadenia s operačným systémom Android už rok útočí škodlivý kód (advér), ktorý sa šíri prostredníctvom online obchodu Google Play. Upozornili na to výskumníci bezpečnostnej spoločnosti Eset. Google Play je obchod pre aplikácie určené na zariadenia s operačným systémom Android. Advér je škodlivý kód, ktorý sa zameriava na zobrazovanie reklamy. Konkrétny advér mal až osem miliónov inštalácií a spoločnosť Eset ho zaznamenala aj na Slovensku a v Českej republike, uviedla firma v utorok v tlačovej správe.“V Google Play sme identifikovali 42 aplikácií patriacich k tejto škodlivej kampani, 21 z nich bolo v čase našej analýzy stále k dispozícii na stiahnutie. Bezpečnostný tím spoločnosti Google všetky z nich odstránil po tom, čo sme ich nahlásili. Sú však žiaľ stále k dispozícii v treťostranných aplikačných obchodoch,” povedal výskumník spoločnosti ESET Lukáš Štefanko. Aplikácie poskytujú funkcionalitu, ktorú sľubujú – sťahovanie videí, jednoduché hry a rádio. Okrem toho však obsahujú aj advér funkcionalitu. “Je rovnaká vo všetkých aplikáciách, ktoré sme analyzovali,” vysvetlil Štefanko. Aplikácie používajú klamstvo k tomu, aby si ich používateľ nainštaloval a zároveň neskôr nezistil, že problém spôsobujú ony: testujú bezpečnostné mechanizmy Google Play, reklamy zobrazujú dlho po tom, čo obeť odomkne svoje zariadenie, skrývajú svoje ikonky a namiesto nich používajú skratky.Reklamy podsúvané advérom sa zobrazujú cez plnú obrazovku alebo monitor zariadenia. Ak chce používateľ zistiť, ktorá aplikácia je zodpovedná za zobrazenie reklamy, aplikácia sa vydáva za Facebook alebo Google. “Advér sa vydáva za tieto dve aplikácie, aby pôsobil legitímne a vyhol sa podozreniu – a tým pádom zostal na danom zariadení tak dlho, ako je to len možné,” doplnil Štefanko. Tvorca advéru pochádza z východnej Ázie, uviedol ďalej Eset. Podľa firmy totiž za sebou zanechal veľa stôp, vďaka čomu sa ho podarilo identifikovať ako operátora škodlivej kampane a taktiež ako majiteľa riadiacich a kontrolných serverov tejto operácie. Advér nemusí byť až taký škodlivý ako iné formy malvéru. Je však znepokojujúce, že sa do oficiálneho Android obchodu dostal tak ľahko. “Používatelia by mali svoje zariadenia chrániť tak, že sa budú riadiť elementárnymi bezpečnostnými princípmi a taktiež používaním kvalitného bezpečnostného riešenia,” dodal Štefanko.


Udržanie vlády je prioritou, jednotlivci musia ísť podľa Pellegriniho bokom

Smer sa v žiadnom prípade nebude v parlamente opierať o podporu poslancov ĽSNS.

BRATISLAVA. Strana Smer sa v žiadnom prípade nebude v parlamente opierať o podporu poslancov Ľudovej strany Naše Slovensko. V diskusnej relácii RTVS Sobotné dialógy to v sobotu vyhlásil podpredseda vlády Peter Pellegrini (Smer). Jeho strana sa podľa neho pokúsi udržať stabilitu vlády a koaličnému partnerovi Most-Híd, ktorý požaduje odchod ministra vnútra Roberta Kaliňáka z funkcie, dá takú ponuku, ktorá túto stabilitu zaručí. „Ak sa to nepodarí, nebudeme visieť na šnúrkach Kotlebových trenírok. Je to nepredstaviteľné,“ vyhlásil Pellegrini. Zároveň dodal, že stabilita vlády je prioritou a jednotlivci v takomto prípade musia „ísť bokom“. Pellegrini Ubezpečil, že Smer pochopil požiadavku koaličného partnera Most-Híd. Strana preto musí podľa neho prísť na rokovania s takou ponukou, aby upokojila súčasnú situáciu, umožnila Mostu-Híd pokračovať vo vládnej koalícii a zároveň tak garantovala stabilné vládnutie. "Nebudem súhlasiť, aby vláda, ktorá by po nejakých nezhodách mala pokračovať ďalej, visela na šnúrkach od Kotlebových trenírok," zdôraznil Pellegrini. Na otázku, či je teda zmena na poste ministra vnútra hotová vec, odpovedal, že hotová vec to bude až vtedy, keď sa to povie verejne. Poslankyňa Veronika Remišová (OĽANO) v tejto súvislosti dodala, že Most-Híd síce žiada len hlavu Kaliňáka, no to už ale nestačí. Policajný prezident Tibor Gašpar musí podľa nej odísť tiež, lebo je rodinne napojený na oligarchov. Dodala, že odísť by mala celá vláda tak, ako to v piatok žiadali desaťtisíce demonštrantov na uliciach slovenských miest. Zároveň však zdôraznila, že zmena vlády sa môže udiať jedine v parlamente, čím reagovala na vyhlásenia premiéra Roberta Fica, že opozícia usiluje o štátny prevrat. „Situácia je taká, že kozmetická úprava vlády nestačí, ľudia stratili dôveru v inštitúcie a vo vládu a volajú po jej páde,“ vyhlásila Remišová a pripomenula, že parlamentná opozície už dáva návrh na odvolanie Fica v parlamente. Pellegrini ocenil pokojný a slušný priebeh piatkových zhromaždení. „Nie je to nič príjemné sledovať takú atmosféru, napriek tomu nebránime slobode slova, lebo za to by som sa hanbil,“ vyhlásil. Na záver zdôraznil, že vláda aj polícia urobí všetko preto, aby chytila páchateľov vraždy novinára Jána Kuciaka a jeho partnerky. Remišová uzavrela, že vyšetrenie vraždy je aj v záujme opozície, „ľudia ale hovoria, že na to treba zmenu“.


Austrálčanka dostala v Malajzii za pašovanie drog trest smrti

Žena sa plánuje odvolať na najvyššom súde.

KUALA LUMPUR. Malajzijský súd poslal na smrť Austrálčanku, ktorá vo svojej batožine pašovala 1,5 kilogramu metamfetamínu. Zatkli ju pred troma rokmi na letisku v Kuala Lumpur. Mariu Elviru Pinto Exposto vlani v decembri vyšší súd zbavil obvinení s tým, že o droge nevedela. Prokuratúra sa však následne odvolala. Jej právna zástupkyňa Tania Scivetti vo štvrtok uviedla, že odvolací súd ženu odsúdil na trest smrti, no bližšie detaily zatiaľ nezverejnila. Scivetti sa plánuje odvolať na najvyššom súde.V Malajzii dostane hrdelný trest každý, koho uznajú vinným z držby viac ako 50 gramov drog.


Zomrel bývalý čínsky premiér spájaný s masakrou v Pekingu

Za Li Pchengovho pôsobenia posilnil vplyv Číny v globálnom meradle.

PEKING. Vo veku 90 rokov zomrel bývalý čínsky premiér Li Pcheng, ktorý stál na čele vlády celé desaťročie, od roku 1988 až do roku 1998. Informovala o tom v utorok agentúra AFP s odvolaním sa na správy čínskych štátnych médií. AFP pripomenula kľúčový podiel Li Pchenga na krvavom potlačení prodemokratických protestov na pekinskom Námestí Tchien-an-men z roku 1989. Niektorí kritici ho preto označovali za "mäsiara z Pekingu". Podľa čínskej štátnej tlačovej agentúry Sinchua Li Pcheng zomrel v pondelok v Pekingu na následky bližšie nešpecifikovaného ochorenia. V minulosti trpel rakovinou močového mechúra. Li Pcheng sa narodil v roku 1928 v rodine komunistického aktivistu vo východočínskom Šanghaji a vysokoškolské štúdiá absolvoval v Pekingu a Moskve. Do vysokej politiky vstúpil na prelome 70. a 80. rokov minulého storočia ako príslušník tretej generácie čínskych komunistických politikov. Členom najužšieho vedenia Komunistickej strany Číny sa stal v roku 1987. Z politického života sa stiahol v roku 2002. Na záver svojej kariéry bol predsedom stáleho výboru čínskeho parlamentu. Ako predseda vlády Li Pcheng v máji 1989 zaviedol stanné právo, ktoré o niekoľko týždňov nato umožnilo brutálne rozohnanie protestov na Námestí Tchien-an-men. Pri zásahu armády zahynuli stovky neozbrojených civilistov, podľa niektorých odhadov ich bolo viac než tisíc. O potlačení protestov nerozhodol samotný Li Pcheng, ale išlo o kolektívne rozhodnutie čínskeho komunistického vedenia, pripomína AFP. On sám však svoje rozhodnutie strieľať do demonštrantov obhajoval s tvrdením, že bolo nevyhnutné v záujme stability Číny. Za Li Pchengovho desaťročného pôsobenia na čele vlády sa Čína začala stávať globálnou politickou a ekonomickou mocnosťou, keď sa jej podarilo skĺbiť hospodársky rast s autoritatívnym politickým systémom.


Chmelár žiada o podrobnosti zmluvy s USA o príchode armády

Prezidentský kandidát považuje prítomnosť cudzích vojsk na slovenskom území za neprijateľné.

BRATISLAVA. Kandidát na prezidenta SR Eduard Chmelár má podozrenie, že Slovensko rokuje s USA o rozmiestnení amerických vojsk na svojom území. Odvoláva sa pritom na maďarského ministra zahraničných vecí Pétera Szijjártóa v súvislosti s bilaterálnou dohodou o obrannej spolupráci (DCA), podľa ktorého sa dohoda o pobyte amerických vojsk pripravuje aj medzi USA a Slovenskom. Chmelár preto žiada Ministerstvo zahraničných vecí a európskych záležitostí SR, aby sa k tejto veci jednoznačne vyjadrilo. "Chcem, aby rezort diplomacie jasne povedal, či rokuje so Spojenými štátmi o rozmiestnení amerických vojsk u nás," zdôraznil Chmelár na pondelkovej tlačovej konferencii. Vysvetlil, že zmluvy o obrannej spolupráci (DCA), ktoré USA uzatvárajú so spojencami, sa týkajú buď vybudovania vojenských základní USA alebo prítomnosti amerických vojakov na území dotyčných štátov. K náznaku, že takáto dohoda sa má týkať aj Slovenska, malo podľa Chmelára prísť na štvrtkovom (28.2.) zasadnutí maďarského parlamentného výboru pre obranu, v tomto duchu sa mal vyjadriť šéf maďarskej diplomacie. Chmelár zároveň kritizoval Ministerstvo zahraničných vecí a európskych záležitostí, lebo rezort mal znevažovať jeho doterajšie žiadosti o odpoveď týkajúcu sa aktuálnych otázok spolupráce s USA. "Žiadal som, aby ma informovali, za akých podmienok sú nám USA ochotné poskytnúť 46 miliónov dolárov na obnovu leteckých základní v Kuchyni a na Sliači," uviedol Chmelár. Zároveň zopakoval, že prítomnosť cudzích vojsk na našom území považuje za nežiadúcu a v prípade, ak by bol zvolený, využil by prezidentské právomoci a zabránil by uzavretiu akejkoľvek zmluvy, ktorá umožní vytvorenie vojenskej základne cudzieho štátu resp. rozmiestnenie vojakov cudzieho štátu na území SR. Je presvedčený, že úvahy o rozmiestnení amerických vojsk na území SR sa bezprostredne týkajú bezpečnosti krajiny a mieru v strednej Európe, vyzval preto i ďalších prezidentských kandidátov, aby sa k tejto záležitosti vyjadrili. Ministerstvo zahraničných vecí a európskych záležitostí v stredu 27. februára na sociálnej sieti reagovalo na Chmelárovu výzvu a zdôraznilo, že témou rokovaní s USA nie je vytvorenie amerických základní na území SR. V pondelok to rezort zopakoval a pripomenul, že detaily zmluvy, o ktorej s americkou stranou rokuje, budú zverejnené pred jej zaradením na rokovanie vládneho kabinetu, tak ako je štandardným postupom pri návrhoch medzinárodných zmlúv. "Pán Chmelár sa potom môže k obsahu vyjadriť," uviedol rezort.


Polícia zastavila vodiča Fabie, povolenú rýchlosť prekročil o 58 km/h

BRATISLAVA. Vodič Fabie, ktorý išiel v utorok (29. 11.) o 23.50 h po diaľnici D2 v smere do Čiech, prekročil povolenú rýchlosť o 58 km/h. Ako informovala bratislavská policajná hovorkyňa Lucia Mihalíková, 42-ročný vodič po diaľnici uháňal rýchlosťou 188 km/h. Za túto nebezpečnú jazdu si vyslúžil 150-eurovú pokutu, ktorú na mieste zaplatil. Polícia opätovne apeluje na vodičov, aby dodržiavali pravidlá cestnej premávky. "Rýchlosť jazdy je potrebné za každých okolností prispôsobiť predpísanej rýchlosti, svojim schopnostiam, stavu a povahe vozovky a v neposlednom rade aj poveternostným podmienkam," uviedla Mihalíková.


Na Mesiaci vyklíčili dva lístky bavlny, ukazuje analýza čínskeho pokusu

BRATISLAVA. Na Mesiaci vyklíčili dva lístky bavlny. Ukazuje to analýza čínskeho pokusu, ktorý sa odohral ešte na začiatku roka 2019. Čínsky lander Čchang-e 4 vtedy so sebou na Mesiac priniesol aj niekoľko semienok či vajíčka vínnej mušky. V špeciálnom lunárnom mikroekosystéme vyklíčili iba semená bavlny. Vtedy si čínski vedci mysleli, že výhonok mal iba jeden list. Nová 3D rekonštrukcia, ktorá vznikla na základe analýzy a obrazového spracovania údajov zo sondy, však jasne ukazuje dva listy. Sonda Čchang-e 4 pristála na odvrátenej strane Mesiaca 3. januára 2019. V lunárnom ekosystéme so sebou priniesla aj šesť životných foriem zo Zeme: Okrem mikrogravitácie a lunárneho žiarenia mali v mini-biosfére takmer zemské podmienky. Jediné semeno bavlny klíčilo zhruba štrnásť dní a potom odumrelo. Mikro-ekosystém totiž nebol vyhrievaný a teploty na odvrátenej strane Mesiaca klesli až na mínus 190 stupňov Celzia. Astronauti bežne pestujú rastliny na Medzinárodnej vesmírnej stanici, Čína však ako prvá urobila pokus s biologickým rastom na Mesiaci. Pôvodne chceli v rámci misie Čchang-e 4 na Mesiac vyslať aj korytnačku. Obmedzenia misie to nakoniec nedovolili. "Hmotnosť sondy Čchang-e 4 vyžadovala, aby hmotnosť experimentu neprekročila tri kilogramy," povedal pre web IEEE Spectrum Sie Keng-sin, ktorý navrhol biologický pokus. Korytnačke by tiež došiel kyslík zhruba po dvadsiatich dňoch. Štvornohé plazy s pancierom už okolie Mesiaca v minulosti navštívili. Leteli k nemu v rámci sovietskej misie Zond 5 v roku 1968. Na palube boli dve korytnačky stepné, ktoré sa nakoniec vrátili živé na Zem. Pracovníci Čínskeho vesmírneho programu už teraz premýšľajú nad ďalšími dvoma misiami Čchang-e 5 a Čchang-e 6. V rámci nich chcú na Mesiac poslať iné formy života, zatiaľ neurčili aké.


Čo hovorí OECD o vzdelávaní na Slovensku

Údaje ukázali odlev mozgov na zahraničné vysoké školy, slabú zamestnateľnosť učiteľov, ale aj dobrú vybavenosť škôl počítačmi.

BRATISLAVA. Pokiaľ ide o vzdelávanie, Slovensko sa v porovnaní s inými krajinami vymyká priemeru najmä v negatívnych parametroch. Dôvodov na radosť býva málo a citlivým miestom je, vôbec nie prekvapivo, hlavne financovanie.  Nasledujúce údaje priniesla najnovšia prehľadová publikácia OECD Education at a Glance 2016 , ktorá aj tento rok obsahuje široké spektrum dát a informácií o vzdelávaní vo vyše tridsiatich krajinách. Zabezpečenie vzdelávania pre všetkých je na zozname cieľov udržateľného rozvoja, ktoré si dlhodobo vytýčila Organizácia spojených národov.  Ukazovateľov, ktoré by to mali takéto vzdelávanie zabezpečiť, je desať a Slovensko zatiaľ spĺňa dva z nich. Máme dostatočný podiel dospelých s vysokou úrovňou čitateľskej gramotnosti, ako aj adekvátny počet počítačov na jedného študenta v školách. V roku 2013 vynakladali krajiny OECD na primárne až terciárne vzdelávanie v priemere 5,2 percenta HDP, zatiaľ čo na Slovensku to bolo 3,8 percenta HDP. Tento údaj zahŕňa verejné aj súkromné výdavky. Keď sa pozrieme len na verejné výdavky na vzdelávanie, v roku 2013 boli v OECD v priemere 4,5 percenta HDP, na Slovensku 3,4 percenta HDP. Slovensko má spomedzi krajín OECD spolu s Českou republikou jeden z najvyšších podielov dospelých ľudí s najvyšším stredoškolským vzdelaním. Maturitu má až 70 percent ľudí vo veku 25 až 64 rokov. Do predškolskej prípravy sa na Slovensku zapojí o desať percent menej detí, ako je priemer krajín OECD. Na to, že chýbajúca predškolská výchova sa odráža na slabej úrovni matematickej gramotnosti, upozorňovali okrem OECD aj viaceré medzinárodné testovania. Až 70 percent detí bez prípravy vykazuje slabé skóre, pričom šanca uspieť v matematických testoch sa zvyšuje už po jednom roku predškolskej prípravy. Na Slovensku sú študenti gymnázií menšinou, prevláda odborné vzdelanie. Aj keď si ho vyberie 44 percent žiakov, málokedy sa prepojí s praxou. Ich zručnosti preto neladia s potrebami trhu práce. Kým v OECD prepája prax so štúdiom tretina študentov, do duálneho systému sa na Slovensku zapojilo iba šesť percent. Na porovnanie, v Rakúsku a vo Veľkej Británii tento podiel presahuje 47 percent.  V Nemecku, ktoré slúžilo pre naše školy ako vzor, získavalo praktické poznatky až 85 percent budúcich odborníkov. Verejné financovanie základného a stredoškolského vzdelávania je spoločnou črtou všetkých sledovaných krajín a Slovensko nie je výnimkou.  V prepočte na študenta sú výdavky na Slovensku približne o polovicu nižšie, ako je priemer krajín OECD. Nezmenilo to ani výrazné zdraženie, ktoré spôsobil demografický pokles. Rozdiel však možno vidieť vo výdavkoch, ktorými na vzdelávanie prispievajú domácnosti. Tie sú na Slovensku najvyššie zo všetkých krajín V4. Priemer OECD prevyšujú približne o tri percentá. Podiel slovenskej populácie, ktorá má vyštudovanú vysokú školu, je stále nízky. Momentálne však u nás študuje na vysokej škole takmer rovnaký podiel mladých ľudí ako v krajinách OECD. Na Slovensku v súčasnosti získa diplom až 41 percent mladých z príslušného ročníka. Doktorandské štúdium ukončia ročne iba tri percentá študentov. Podiel študentov prírodných a technických smerov je na Slovensku vyšší než priemer krajín OECD. Zamestnať sa dokážu absolventi sociálnych vied, ekonómie a práva, ale aj prírodných vied. V prípade absolventov technických vied i učiteľských smerov je miera zamestnanosti pod priemerom OECD. Okrem Luxemburska, ktoré má na svojom území jedinú verejnú vysokú školu, má Slovensko najvyšší podiel vysokoškolských študentov v zahraničí. Z výsledkov OECD vyplýva, že Slovensko patrí medzi krajiny, ktoré majú feminizované školstvo. Nejde pritom iba o učiteľov, ktorí môžu byť vzormi pre chlapcov, ale aj študujúcich chlapcov. Na druhom stupni stredných škôl vyučuje iba 26 percent mužov. Tento text ste mohli čítať vďaka tomu, že platíte za obsah. Vážime si to.


Bratislavské cintoríny pre silný vietor zatvorili

Z bytovky na Podunajskej odfúklo strechu.

BRATISLAVA. Bratislavské cintoríny i urnový háj v bratislavskom krematóriu sú z dôvodu nebezpečného silného vetra do odvolania uzavreté. TASR o tom informoval Radoslav Vavruš, riaditeľ organizácie Marianum, ktoré má v správe bratislavské mestské cintoríny. Na nebezpečenstvo silného vetra a pádu stromov v jeho dôsledku upozornili aj Mestské lesy v Bratislave, neodporúčajú návštevu lesoparku. Hasiči v Bratislave zasahovali v pondelok v súvislosti so silným vetrom zatiaľ do 14.00 h pri 20 udalostiach. TASR o tom informovalo Krajské riaditeľstvo Hasičského a záchranného zboru (HaZZ) v Bratislave. Dôvodom zásahu boli najmä popadané stromy, ale aj odtrhnutá strecha na garáži. Slovenský hydrometeorologický ústav (SHMÚ) vydal pre Bratislavský kraj i hlavné mesto výstrahu 1. stupňa pred silným vetrom, ktorá platí do 19.00 h., Silný nárazový vietor spôsobil nemalé škody najmä v Podunajských Biskupiciach. Popadané stromy, konáre či strhnuté strechy však hlásia aj z iných častí hlavného mesta. Mestské časti upozorňujú obyvateľov na to, aby sa nezdržiavali pod stromami či bytovkami. Zároveň vyzvali vedenie základných a materských škôl, aby deti nechodili na vychádzky do miest, kde je zvýšené riziko pádu stromov či konárov. Starosta Podunajských Biskupíc Zoltán Pék na sociálnej sieti informoval o tom, že silný vietor v ich mestskej časti spôsobuje nemalé škody. "Upozorňujeme obyvateľov, aby sa podľa možností nezdržiavali pod stromami a bytovkami. Naša mestská časť operatívne poskytuje súčinnosť všetkým záchranárskym zložkám, ktoré momentálne zasahujú na rôznych miestach v Podunajských Biskupiciach," napísal. Polícia odkláňa dopravu z Podunajskej ulice, kde z bytového domu odfúklo plechovú strechu. Hasiči tiež v blízkosti odstraňujú polámané vŕby. "Za pomoci miestneho dobrovoľného hasičského zboru odstraňujú hasiči následky silného vetra aj na Estónskej ulici a pri areáli Tryskáč. Verím, že dnešný deň prinesie čo najmenšie škody na majetku a žiadne na zdraví našich obyvateľov," uviedol. Staré Mesto požiadalo vedenia základných a materských škôl v mestskej časti, aby v pondelok nesmerovali vychádzky do parkov, lesoparkov či alejí. "Skrátka do oblastí, kde je zvýšené riziko padnutia stromov či konárov," napísala samospráva na sociálnej sieti. Rovnako tak spravila aj mestská časť Vrakuňa. "Miestny úrad je súčinný so všetkými zložkami v prípade pomoci pri odstraňovaní prípadných škôd. V utorok (1. 10.) všetky popadané stromy a konáre odstránia pracovníci z VPS," napísal na sociálnej sieti starosta Vrakune Martin Kuruc. Silný vietor skomplikoval v Bratislave aj premávku MHD. Pre popadané stromy boli niektoré úseky neprejazdné alebo bol cez ne obmedzený prejazd. Jedna z najvážnejších situácií sa stala na linke 29, kde konár stromu prerazil čelné sklo autobusu. Zaobišlo sa to bez zranení. Pre spadnutý strom bola neprejazdná Devínska cesta a blokovaný bol aj vjazd do petržalského Ovsišťa. Silný vietor spôsobil komplikácie aj na Račianskej, kde bola na istý čas pozastavená doprava električiek. Jednej z električiek sa totiž do zberača z       em jur


SaS pôjde do volieb samostatne, navrhuje dohodu o povolebnej spolupráci

BRATISLAVA. Opozičná SaS pôjde do volieb samostatne, či už budú predčasné alebo riadne. Všetkým demokratickým parlamentným a mimoparlamentným stranám však navrhuje dohodu o povolebnej spolupráci. Strany by sa v nej mali zaviazať, že nebudú spolupracovať so Smerom a kotlebovcami, a že nebudú tolerovať korupciu. Oznámil to predseda SaS Richard Sulík na tlačovej konferencii v Národnej rade SR. Ide len o návrh, na finálnej podobe sa chce dohodnúť. Rokovať mieni s OĽaNO, Sme rodina, KDH, SMK, Progresívne Slovensko, Spolu - občianska demokracia a niekoľkými ďalšími stranami. Strany, ktoré dohodu podpíšu, by mali deklarovať podporu dôkladnému vyšetreniu vraždy novinára Jána Kuciaka a jeho snúbenice Martiny Kušnírovej. Tiež deklarovať, že ich prioritou je očista verejného života od korupcie a organizovaného zločinu. "Po tretie, dohodnuté strany uprednostnia po voľbách koalíciu, ktorá bude pozostávať z tu podpísaných subjektov," doplnil Sulík. Mali by tiež potvrdiť porozumenie, že zloženie koalície bude závisieť od dosiahnutých volebných výsledkov. Dohoda počíta aj s vylúčením povolebnej spolupráce so Smerom a ĽSNS. Strany by sa mali zaviazať aj k tomu, že premiéra nominuje najsilnejší z podpísaných subjektov. Predvolebnú a volebnú kampaň by podľa dohody mali financovať transparentne a mali by používať iba legálne vykázané financie. "Po ôsme, v prípade účasti vo vláde budú od svojich nominantov požadovať nulovú toleranciu voči korupcii a klientelizmu. Po deviate, strany zabezpečia, aby všetci ich kandidáti a nominanti podpísali etický kódex. A po desiate, pod touto dohodou podpísané strany zabezpečia, že v prípade vstupu do vlády koaličnú dohodu podpíšu všetci ich poslanci," doplnil Sulík. Líder OĽaNO Igor Matovič podľa neho s dohodou predbežne súhlasí. Sulík hovoril aj s predstaviteľmi SMK, Sme rodina. "Ale teraz s nimi začnem rokovať. Vedia o tom, že niečo takéto sa pripravuje a súhlasia s tým, že teraz začneme o dohode rokovať, aby sme dospeli k finálnej dohode. Toto je len návrh. Budeme sa snažiť v krátkej dobe dospieť k finálnej dohode, ktorú potom podpíšeme," povedal Sulík. Podpísať by ju mali podľa neho všetky opozičné demokratické strany, ktoré budú mať záujem.


Tänak vyhral Rely Fínska a vedie celkové poradie, stíha ho Ogier

Tänak dosiahol tretí triumf z uplynulých štyroch podujatí.

JYVÄSKYLÄ. Estónec Ott Tänak sa stal víťazom Rely Fínska a v tejto sezóne dosiahol tretí triumf z uplynulých štyroch podujatí. Jazdec Toyoty zdolal domáceho Esapekku Lappiho (Citroen) o 25,6 sekundy. Tretí bol Tänakov tímový kolega Jari-Matti Latvala (+33,2.). Úradujúci šesťnásobný šampión Sebastian Ogier na Citroene obsadil piatu priečku s mankom na víťaza 56,1 sekundy. Tänak si pripísal 200. kariérne etapové víťazstvo a je na čele klasifikácie so 150 bodmi. Ogier je druhý, zaostáva o štyri body, informovala agentúra AFP.


Chodec Tóth je definitívne nevinný a môže opäť súťažiť

Strohé vyjadrenie

Odpoveď neprišla

Definitívne nevinný

Tóth (rozhovor)

Reakcie Tóthovho tímu

BRATISLAVA. Slovenský chodec Matej Tóth je definitívne nevinný a môže opäť súťažiť. Medzinárodná asociácia atletických federácií (IAAF) zastúpená Jednotkou integrity atletiky sa neodvolá na Športový arbitrážny súd (CAS) v Lausanne proti verdiktu disciplinárnej komisie Slovenského atletického zväzu (DK SAZ) v prípade olympijského víťaza v chôdzi na 50 kilometrov z Ria de Janeiro 2016. Informoval o tom vo svojom komuniké SAZ. V praxi to znamená, že Tótha zbavili obvinenia z toho, že porušil antidopingové pravidlá. Chodec banskobystrickej Dukly sa tak môže vrátiť opäť do súťažného diania. V tomto duchu rozhodla DK SAZ už 4. októbra 2017, no až doteraz sa čakalo na postoj IAAF (AIU), ktorá ešte mohla prípad posunúť na CAS. Rozhodnutie malo padnúť do 3. decembra, no IAAF si predĺžila lehotu do 18. decembra. a potom ešte o dva dni. Do polnoci 20. decembra sa však AIU nevyjadrila, ako bude ďalej postupovať. Vo štvrtok 21. decembra krátko pred 19.00 h však právnik AIU informoval generálnu sekretárku SAZ Annu Kirnovú aj Martina Maisnera, právnika Mateja Tótha, že IAAF sa rozhodla neodvolať sa proti verdiktu DK SAZ na Športový arbitrážny súd. Písomné vyjadrenie by mala AIU poslať SAZ-u v piatok 22. decembra 2017. "Som, samozrejme, nesmierne šťastný, že sa to po takmer ôsmich mesiacoch takto skončilo. Spadol mi veľký kameň zo srdca," reagoval na verdikt IAAF 34-ročný Tóth. "Budú to jedny z mojich najkrajších Vianoc v živote, pod stromček som dostal krásny darček. Teším sa, že pravda vyšla najavo. Ďakujem všetkým, ktorí mi v tomto zložitom období pomáhali, podporovali ma, verili mi a vlievali do mňa dôveru aj vo chvíľach, keď som už neveril, že spravodlivosť zvíťazí," pokračoval. "Som rád, že aj antidopingoví experti IAAF uznali, že moja jediná odchýlka v biologickom pase športovca bola len dôsledok prirodzeného fyziologického stavu môjho organizmu," dodal majster sveta z Pekingu 2015. Disciplinárna komisia SAZ vedená Ivanom Čillíkom na zasadnutí 4. októbra 2017 v Bratislave rozhodla, že Matej Tóth neporušil antidopingové pravidlá a zrušila mu dočasný dištanc, ktorý mu v júni udelila IAAF. Disciplinárka šesť týždňov od svojho prvého zasadnutia skúmala expertízy dodané Tóthom, ktoré vysvetľovali dôvod nízkej hladiny hemoglobínu v antidopingovej vzorke odobratej 4. mája 2016. Som rád, že aj antidopingoví experti IAAF uznali, že moja jediná odchýlka v biologickom pase športovca bola len dôsledok prirodzeného fyziologického stavu môjho organizmu. Bola to jediná z 24 vzoriek, ktoré mu pre potreby sledovania krvného obrazu v biologickom pase športovca odobrali v období rokov 2009 - 2016, s hodnotou mimo vymedzeného rámca. Na základe tejto jedinej odchýlky, navyše len tesnej, experti IAAF obvinili 34-ročného chodca banskobystrickej Dukly z krvného dopingu. Podľa ich názoru Tóth pravdepodobne manipuloval s vlastnou krvou s využitím nedovolených metód (autológna transfúzia). DK SAZ preskúmala nielen Tóthom dodaný 250-stranový dokument s 25 prílohami od 7 odborníkov v oblasti hematológie a metabolomiky zo 6 krajín, ale nechala si vypracovať vlastné posudky. Expertízy Kevina Hamptona, popredného britského hematológa a odborníka na biologické pasy športovcov, a tiež profesora Tomáša Káru, špičkového českého kardiochirurga s bohatými skúsenosťami v oblasti športovej medicíny na Klinike kardiovaskulárnych chorôb na prestížnej Mayo Clinic v americkom Rochestri, podľa DK SAZ potvrdili zistenia expertov, ktorí vypracovali posudky pre Tótha.


Hrobári sa vedia aj zabaviť, zorganizovali súťaž

Hroby sa musia kopať v snehu aj daždi, príbuzní nepočkajú. Profesionáli sa zoceľujú na súťažiach v kopaní hrobov.

TRENČÍN. Najväčším súperom hrobára nie je tvrdá zmrznutá zem, ale kopanie do kamenitej pôdy v daždi. Vtedy nepomôže rýľ či zbíjačka, chlapi sa musia aj niekoľko hodín brodiť v blate. „Po práci sa potom prezlečiete na smútočný obrad a keď sa vrátite, vidíte ako sa vám hrob zasypal. Takže v tom peknom oblečení tam skočíte opäť. Hostia nepočkajú,“ hovorí Dominik Bartoš z pohrebnej služby Avensys. Bartoš sa vo štvrtok spolu s kolegom zúčastnil na medzinárodnej súťaži dvojíc v kopaní hrobov. Organizuje ju Slovenská asociácia pohrebných a kremačných služieb. Tá sa takýmto spôsobom snaží verejnosti priblížiť remeslo, o ktorom sa vie len málo. „Keď sme ju prvýkrát organizovali pred dvoma rokmi, tak sa všetci nad tým usmievali. Nám však ide o to, aby sme ľuďom ukázali ťažkú prácu hrobára,“ povedal v rozhovore pre denník SME Ladislav Stríž. Že kopanie hrobov nie je ľahká práca, svedčili aj výrazy na tvárach niektorých hrobárov. Do niekoľkých minút od štartu začali odhadzovať prvé kusy oblečenia a po chvíli už bola väčšina z nich len v krátkych tričkách. Okolostojaci len nechápavo krútili hlavami, vonku boli tri stupne nad nulou. Hneď v úvode sa zranil jeden zo súťažiacich, ktorý si presilil svaly na ruke. Napriek tomu prácu dokončil a doprial si len krátke prestávky. Ľudské telo však pri tejto práci až tak netrpí, ako to na prvý pohľad vyzerá, zhodujú sa hrobári. Väčšinou človeka trápia presilenia a prechladnutia. Pri oboch podľa nich stačí odpočinok. Ani jeden z oslovených súťažiacich problém so psychikou nemá. Väčšina z nich je pri tom okrem kopania hrobov aj pri obrade. Denne sa tak stretávajú so smútiacimi ľuďmi. „To je už rutina,“ tvrdí súťažiaci hrobár Peter Kaláni. „Vrch hrobu bol najťažší,“ hovorí Štefan Búša, ktorý súťažil za pohrebnú službu Iris. Dodal, že hrobára robí už roky a počas rozhovoru ukazuje tvrdé mozoľnaté ruky. Jeho tímu sa v súťaži nedarilo. Hneď na začiatku sa trápili s kamenitou zemou, kým väčšina ostatných družstiev zo súťažného hrobu vyhadzovala samú hlinu. Rovnomernú zeminu organizátori zatiaľ zabezpečiť nevedia, preto si súťažiaci miesto žrebujú. Potom musia čo najskôr vykopať hrob dva metre dlhý, 90 cm široký a meter a pol hlboký. Najrýchlejším sa to podarilo asi za 50 minút, iným to trvalo aj hodinu a pol. Asi polovica družstiev predpísané rozmery nakoniec nedodržala. Za príliš malé hroby im strhli body. „Keby bol toto ozajstný pohreb, tak vás príbuzní zabijú,“ zhodnotil jeden z organizátorov. V druhej fáze museli robotníci hrob zase zakopať a navŕšiť naň zeminu. Niektorí ju vytvarovali do typického šesťuholníka, iní obložili zelenými kobercami. Estetika sa tiež boduje. Celý proces im trval asi o polovicu kratšie ako samotný výkop. Po súčte všetkých bodov nakoniec v medzinárodnej konkurencii vyhrali hrobári z pohrebnej služby Pastorok. „Na začiatku je to ťažké, ale potom človek príde na to, ako to robiť,“ povedal Csaba Skladad, ktorý spolu s kolegom Petrom Kalánim pracuje vo víťaznom tíme. Dvojica hrobárov z firmy Iris denne pripraví jeden hrob. Doobeda ho vykopú, idú na obed a poobede ho po obrade môžu zakopať. Výkop im zaberie hodinu až dve podľa toho, aká tvrdá je zem. Za túto prácu vezmú každý asi po 60 eur. Sú to dohodári a pohrebná služba im neplatí za hodiny, ale za hroby. Za týždeň majú približne šesť zákaziek. Cena za úpravu jedného hrobu je tabuľková a pohybuje sa okolo 120 eur. Závisí to od tvrdosti zeme v obci, vysvetľuje majiteľ firmy Alexander Botev. Hroby môžu kopať iba firmy s licenciou a zamestnanci musia prejsť školením. „Časy, keď starosta prišiel do krčmy a zavolal si dvoch chlapov na vykopanie hrobu za fľašu pálenky, sú už dávno preč,“ povedal Botev. Na druhej strane služba Avensys brigádnikov nezamestnáva a Dominik Bartoš prezrádza, že spolu s kolegom sú vo firme jediní dvaja zamestnanci. Na ich pleciach je tak okrem hrobu aj príprava nebožtíka a celého obradu. Mesačne majú asi šesť zákazníkov, ľudia si podľa neho pri výbere pohrebnej služby nechávajú poradiť od známych, ale napríklad aj od lekárov.   Tento text ste mohli čítať vďaka tomu, že platíte za obsah. Vážime si to.


Vavro sa s Laziom pobije o prvenstvo v tabuľke, čaká ho Celtic Glasgow

BRATISLAVA. Futbalisti talianskeho Lazia Rím, v ktorého kádri figuruje aj slovenský obranca Denis Vavro, nastúpia vo štvrtkovom dueli E-skupiny Európskej ligy UEFA 2019/2020 na ihrisku Celticu Glasgow. Pôjde o priamy súboj o čelo tabuľky. Okrem šlágra v Celtic Parku sú na programe aj ďalšie, pozornosť budú pútať zápasy zatiaľ nezdolaných tímov Ludogorec Razgrad - Espanyol Barcelona, či Partizan Belehrad - Manchester United. Súboj FK Karabach - APOEL Nikózia budú viesť slovenskí arbitri Filip Glova, František Ferenc a Ján Pozor. Pre slovenského fanúšika bude zaujímavý duel v K-skupine, v ktorej hrá aj slovenský majster Slovan Bratislava. Besiktas Istanbul v ňom zabojuje o prvé body s portugalským Sportingom Braga. Domáci sa na zápas svedomito pripravujú. Okrem uzavretého tréningu pred médiami, ktorý trval jeden a pol hodiny, absolvovali aj obed s prezidentom klubu Ahmetom Nurom Cebim. Rozoberali na ňom uplynulé zlé výsledky a možnosti, ako zlepšiť súčasnú situáciu v tabuľke EL i v domácej súťaži. Besiktasu totiž v Super Lig patrí až 12. miesto. Borussia Mönchengladbach, ktorej dres oblieka László Bénes, sa predstaví na Stadio Olimpico v Ríme. Nemecký tím má na konte jeden bod a skóre 1:5. Naopak Rimania sú na čele so štyrmi bodmi a triumf by ich mohol výrazne posunúť smerom k postupu do ďalšej fázy. "Pre nás je to veľmi dôležitý zápas. Musíme na ihrisku ukázať silnú vôľu a pokúsiť sa o prvé víťazstvo," povedal pre klubový web Borussie rakúsky reprezentačný obranca Stefan Lainer. V ďalšom zápase J-skupiny sa Basaksehir Istanbul, v ktorom pôsobí slovenský obranca Martin Škrtel, stretne s rakúskym Wolfsbergerom. Rakúšania sú spolu s Rimanmi na čele tabuľky, turecký zástupca má na konte len jeden bod. Maďarský Ferencváros Budapešť vo svojom strede s Michalom Škvarkom sa v H-skupine stretne s ruským klubom CSKA Moskva, ktorý je zatiaľ na poslednej priečke tabuľky. Arsenal bude chcieť v F-skupine proti portugalskej Vitorii Guimaraes potvrdiť svoje postavenie v tabuľke. Londýnčania zatiaľ nedostali v dvoch zápasoch ani gól a vo štvrtok sú pripravení zveľadiť svoje šesťbodové konto. Európska liga 2019/2020 - 3. kolo:


Nemecká ministerka prišla s plánom pre Sýriu, šéf diplomacie ho kritizuje

Nemecko a jeho spojenci by podľa plánu sa mali podieľať na nárazníkovej zóne v Sýrii.

BERLÍN. Nemecká ministerka obrany Annegret Krampová-Karrenbauerová konkretizovala v stredu svoj návrh na pôsobenie medzinárodných stabilizačných síl v severnej Sýrii, o ktorom sa zmienila ešte v pondelok večer v rozhovore pre agentúru DPA. Na pôde výboru Spolkového snemu pre obranu hovorila o svojom zámere po tom, ako ho kritizoval minister zahraničných vecí Heiko Maas. Podľa Krampovej-Karrenbauerovej by sa malo Nemecko a jeho spojenci podieľať na zriadení nárazníkovej zóny v severnej časti Sýrie, ktorú v súvislosti s ofenzívou Turecka opúšťajú americkí vojaci a kurdskí bojovníci. Cieľom tejto iniciatívy má byť pokračovanie boja proti teroristickej organizácii Islamský štát (IS) a obnova zničených oblastí, aby sa mohli sýrski utečenci dobrovoľne vrátiť do vlasti. Krampová-Karrenbauerová považuje za ideálne zriadiť takúto misiu pod vedením OSN a na základe doterajších uznesení jej Bezpečnostnej rady, podobne ako v prípade stabilizačných síl OSN v Mali, uviedla DPA s odvolaním sa na nemenovaných účastníkov stredajšieho zasadnutia výboru pre obranu. Medzi úlohami navrhovanej misie ministerka menovala oddelenie znepriatelených strán, dohľad nad dodržiavaním prímeria a oboznámenia sa so situáciou. Spomínaná bezpečná zóna by mohla byť podľa nej rozdelená na sektory, z ktorých jeden by malo na starosti Nemecko. Maas v stredu pre televízne stanice RTL a n-tv uviedol, že v tejto záležitosti bolo "asi rozumné" počkať na výsledok utorkového stretnutia tureckého prezidenta Recepa Tayyipa Erdogana a jeho ruského náprotivku Vladimira Putina v Soči. Tí sa totiž dohodli na spoločných turecko-ruských hliadkach na sýrskom území predtým ovládanom Kurdmi, ktoré bolo dejiskom nedávnej tureckej ofenzívy s deklarovaným cieľom vytvoriť bezpečnú zónu pozdĺž turecko-sýrskej hranice. Maas kritizoval Krampovú-Karrenbauerovú aj za to, že s ním svoj postup vopred neprekonzultovala. Medzinárodné spoločenstvo podľa neho očakáva od nemeckej spolkovej vlády, že bude pracovať ako jeden celok. "Ide aj o dôveru v nemeckú zahraničnú politiku," upozornil minister zahraničných vecí.


STĹPČEK MÁRIUSA KOPCSAYAKult(úra) ubližovania

Janka Vrbová

Stĺpček

Spoločnosti, ktoré považujeme za vzor demokracie a na ktorých obdivujeme fungujúci právny systém, stoja na kultúre, ktorá dôsledne chráni slabších, menšiny aj ženy.

Ponechajme bokom pikantné obvinenia na adresu niektorých politikov, že týrajú svoje partnerky. Neprávom zosmiešňovaný slogan z kampane, podľa ktorého je týraná každá piata žena, odhaľuje aké rozmery dosahuje problém domáceho násilia. Tolerancia k násiliu na ženách je na Slovensku zakorenená tak silno ako samotná kultúra ubližovania nevinným a slabším. Jej prejavom sú sympatie k režimom, ktoré hromadne likvidovali občanov. Jej prejavom je arogancia zbohatlíka, ktorý zaparkuje na mieste pre postihnutých. A jej prejavom je aj otrasný prípad ženy, ktorú postrelil manžel – a kauza sa na súdoch vlečie takmer tri roky. Všimnime si, že spoločnosti, ktoré považujeme za vzor demokracie a na ktorých obdivujeme fungujúci právny systém, stoja na kultúre, ktorá dôsledne chráni slabších, menšiny aj ženy. V tomto zrkadle sa slovenská realita javí obzvlášť bezútešne: pomalosť či zaujatosť súdov, posmešky policajtov, ľahostajnosť inštitúcií aj verejnosti. Pár lacných vtipov a karafiátov na mítingoch k MDŽ je zúfalo málo.


Člen skupiny piťovcov ostáva vo väzení, o prepustenie žiadal tretíkrát

Dôvody na väzobné stíhanie podľa súdu stále pretrvávajú.

BANSKÁ BYSTRICA. Sudca pre prípravné konanie na pracovisku Špecializovaného trestného súdu (ŠTS) v Banskej Bystrici v utorok nevyhovel žiadosti 37-ročného príslušníka skupiny piťovcov Jozefa Š. a neprepustil ho z väzby. Sudca neprijal písomný sľub obžalovaného a nenahradil väzbu dohľadom probačného a mediačného úradníka. Pre agentúru SITA to uviedla hovorkyňa súdu Katarína Kudjáková. Podľa hovorkyne sa súd stotožnil s názorom prokurátora, že dôvody väzby naďalej trvajú. Rozhodnutie nie je právoplatné, obvinený podal voči nemu sťažnosť, o ktorej rozhodne Najvyšší súd .Obvineného Jozefa Š. s ďalšími príslušníkmi skupiny piťovcov zadržala Národná kriminálna agentúra (NAKA) pri akcii s názvom Gondola v polovici júna minulého roku. Obvinení sú stíhaní pre trestný čin založenia, zosnovania a podporovania zločineckej skupiny a za iné súvisiace trestné činy.Žiadosť Jozefa Š. o prepustenie z väzby od zadržania nebola prvá. V septembri minulého roku ponúkal peňažnú záruku 50-tisíc eur, ale súd ju neprijal. Jeho žiadosť o prepustenie z väzby zamietli aj v polovici novembra tohto roku.


Falšovatelia pretláčajú cez hranice najmä lieky na potenciu

Predvlani zaistili colníci asi tisíc kusov falšovaných tabletiek, v prospech štátu prepadlo i viacero kusov kávy s nepovoleným liečivom na chudnutie.

BRATISLAVA. Falšovatelia liekov sa cez slovenské hranice snažia najviac dostať farmaceutické fejky na potenciu. Colníci však posledné roky zadržali i nelegálne výrobky na chudnutie či ampulky s rastovým hormónom. Napríklad, predvlani zaistili asi tisíc kusov falšovaných tabletiek, v prospech štátu prepadlo i viacero kusov kávy s nepovoleným liečivom na chudnutie. Vlani nezadržali žiadne ilegálne lieky, tento rok zatiaľ tiež žiadne. "Ak majú colníci podozrenie z porušovania práv duševného vlastníctva, tovar zaistia," povedala pre TASR hovorkyňa finančnej správy Patrícia Macíková s tým, že ihneď kontaktujú držiteľa ochrannej známky, ktorý sa priamo s dovozcom dohodne, ako sa bude s tovarom ďalej nakladať. V prípade, že pri tovare potvrdia nepravosť, s falšovateľom je možné dohodnúť sa mimosúdne, a to zničením tovaru pod colným dohľadom, alebo sa vec posunie na súd. Colník pri podozrení, že lieky v zásielke by moli ohroziť zdravie, kontaktuje Štátny ústav pre kontrolu liečiv (ŠÚKL). Ten potom produkt preveruje. Falšované lieky môžu zdravotne veľmi ťažko uškodiť, nemožno vylúčiť ani fatálne následky, upozorňujú farmafirmy. Spomínané lieky sú často sfalšované dobre, laik ich voľným okom od originálu nerozozná. "Podvodníci si veľmi dajú záležať na dizajne lieku i krabičky," povedala nedávno v Bratislave Anci Kvarnström, konzultantka pre Európsku federáciu inovatívneho farmaceutického priemyslu. Okrem liekov na potenciu sa do distribúcie dostávajú aj tie na srdcovo-cievne choroby. Tiež anabolické steroidy, hypnotiká a sedatíva, analgetiká, antidepresíva či lieky na cukrovku. Európska únia vrátane Slovenska chce voči distribúcii takýchto liekov bojovať. Do asi troch rokov by sa v našich lekárňach mali objaviť aj krabičky liekov so špeciálnymi 2D kódmi. Tento systém overovania liekov upravuje takzvaný delegovaný akt, ktorý už vstúpil do platnosti v celej Európskej únii. Lieky na predpis, ktoré budú na trh pustené po februári 2019, budú musieť kódy mať, inak nebudú uvedené na trh. "Farmaceutické spoločnosti vyjde zavedenie kódov na milióny eur," povedala Katarína Slezáková, výkonná riaditeľka Asociácie inivatívneho farmaceutického priemyslu (AIFP). Nepredpokladá, že sa to premietne do ceny liekov. O implementácii spomínaného delegovaného aktu teraz kompetentní diskutujú v pracovnej skupine. Obchod s farmaceutickými fejkami je rozšírený i na webe, a to i na Slovensku, upozornila polícia. Každoročne vypátra niekoľko webov. Národná kriminálna agentúra (NAKA) tento rok odhalila jedenásť takýchto stránok, a to aj v slovenskom jazyku. Trend ponuky a predaja falšovaných liekov sa podľa polície presúva z ulice na web. Sťažuje jej to prácu. "Ide však o celosvetový trend, ktorý sa netýka len Slovenska," povedal hovorca Prezídia Policajného zboru Michal Slivka. NAKA podľa neho situáciu "monitoruje, vyhodnocuje a prijíma účinné opatrenia". Predajcovi falšovaných liekov cez internet hrozí jeden až päť rokov odňatia slobody. "Každý prípad je však individuálny," vysvetlil Slivka.


Érsek chce od Kažimíra vysvetlenie, ako vyrátal úsporu prešovského obchvatu

Štát plánuje v Prešove postaviť 23 kilometrov diaľnic a rýchlostných ciest. Celkovo to má vyjsť na 900 miliónov eur.

BRATISLAVA. Minister financií Peter Kažimír (Smer) má vysvetliť, ako sa dostal k 400-miliónovej úspore pri výstavbe prešovského obchvatu. V stredu predpoludním ho na to vyzval minister dopravy Árpád Érsek (Most-Híd). „Minister žiada o detailný rozpis medializovaného objemu usporených financií pre navrhované riešenia vo vzťahu k súčasnému riešeniu v podobe diaľnice D1 a severného obchvatu na rýchlostnej ceste R4,“ napísalo ministerstvo dopravy. Aktuálny model, ktorý má stáť až 900 miliónov eur, preferuje nielen ministerstvo dopravy, ale aj Národná diaľničná spoločnosť či krajská a miestna samospráva. O tom, aká suma by sa v prípade výstavby prešovského obchvatu mohla ušetriť, sa začalo diskutovať počas víkendu. Kažimír adresoval prezidentovi Andrejovi Kiskovi list, v ktorom navrhol postaviť obchvat Prešova na východe za 280 miliónov eur a novú štvorprúdovú cestu v centre mesta za 150 miliónov eur. Celkovo by to stálo viac ako 400 miliónov eur a mestu by to výrazne pomohlo. „Ušetrené financie môžu byť využité na realizáciu dopravných riešení v Prešove s vyššou pridanou hodnotou, ako aj lepšie využitie verejnej dopravy,“ napísal Kiskovi Kažimír. Kiska sa na prešovský obchvat pýtal Kažimíra ešte pred Vianocami. List Kiskovi poslal aj Érsek. Napísal mu v ňom o krokoch, ktoré pripravuje, pričom sa s ním v blízkej dobe chce stretnúť. Plánuje ho informovať o výsledkoch rokovaní s firmami, ktoré juho-západný obchvat Prešova majú stavať. Ide o firmy Doprastav a Eurovia. „Ubezpečil som ho, že s verejnými financiami nakladám zodpovedne a dôkladne zvažujem všetky kroky a podrobne analyzujem, či sú prostriedky vynaložené efektívne, tak, ako sa vláda zaviazala v projekte Hodnota za peniaze,“ uviedol Érsek. Štát v Prešove plánuje výstavbu celkovo 23 kilometrov diaľnic a rýchlostných ciest - približne osemkilometrový juhozápadný diaľničný obchvat a približne 15-kilometrovú rýchlostnú cestu R4. Kým v prípade rýchlostnej cesty R4 ide - z celkovej sumy 900  miliónov eur - zatiaľ len o odhadované náklady v sume 535 miliónov eur, v prípade diaľničného úseku ide o už vysúťaženú sumu. Stavať ho chce Eurovia s Doprastavom, ktorí štátu ponúkli približne 356 miliónov eur. V prepočte na jeden kilometer však ide o najdrahšiu diaľnicu na Slovensku. Kilometer vychádza na 45 miliónov eur. Po jej prípadnom dostavaní má isť pritom podľa Kažimíra o druhú najmenej vyťaženú diaľnicu.


Premiér Severného Macedónska žiada predčasné parlamentné voľby

Zaev reaguje na neotvorenie prístupových rokovaní krajiny pre vstup do Európskej únie.

BELEHRAD. Severomacedónsky premiér Zoran Zaev v sobotu vyhlásil, že požaduje predčasné parlamentné voľby. Stalo sa tak po tom, ako sa lídri členských krajín EÚ v piatok nedohodli na podpore začatia prístupových rokovaní so Severným Macedónskom, informovala agentúra DPA.   Zaev sa tak rozhodol, keď EÚ nepodporili začiatok prístupových rokovaní balkánskych štátov Severné Macedónsko a Albánsko s EÚ. Dosiahnutie tohto kroku bolo totiž jedným z hlavných cieľov Zaevovej administratívy. "Navrhujem toto: zorganizovať rýchle predčasné voľby, kde vy, občania, rozhodnete o ceste, po ktorej sa vydáme," povedal Zaev v prejave odvysielanom v televízii. Dvadsaťosem lídrov členských krajín EÚ sa v noci na piatok nedohodlo na otvorení oficiálnych prístupových rokovaní so Skopje a s Tiranou. Francúzsko ako jediné odmietlo Severné Macedónsko, ale v odmietavom postoji voči Albánsku sa k Francúzsku pridali aj Dánsko a Holandsko. Otvorenie prístupového procesu s kandidátskymi krajinami si vyžaduje jednomyseľný súhlas všetkých členov EÚ.


Labouristi sa v parlamente pokúsia presadiť ďalší odklad brexitu

Cieľom odkladu je zabrániť brexitu bez dohody na konci októbra.

LONDÝN. Plán britskej opozície zabrániť odchodu Veľkej Británie z Európskej únie (EÚ) bez dohody bude vyžadovať ďalší odklad brexitu, aby sa nestal 31. októbra. Poradca labouristov pre otázky brexitu Keir Starmer sa pre britskú BBC v nedeľu vyjadril, že zákon, ktorý predstaví opozícia v parlamente, sa zameria na odloženie termínu, aby zabránil premiérovi Borisovi Johnsonovi opustiť euroblok bez dohody. Dĺžka odkladu je podľa neho druhoradá, pretože prioritou je zabrániť neusporiadanému odchodu na konci októbra. Podľa súčasných plánov by mala Veľká Británia opustiť EÚ na konci októbra, ak dovtedy vláda formálne nepožiada o odklad a ten neodsúhlasia zvyšné členské štáty únie. Britskému parlamentu však na riešenie situácie zostáva málo času. Premiér Johnson totiž plánuje na pár týždňov pred termínom brexitu pozastaviť činnosť parlamentu.


Blízko Zeme preletel veľký asteroid. Spozorovali ho len deň predtým

Asteorid podľa odhadov meral 50 až sto metrov.

BRATISLAVA. Len niekoľko hodín po objavení preletel v nedeľu 15. apríla v tesnej blízkosti Zeme pomerne veľký asteroid . Podľa odhadov astronómov z NASA mal objekt približne päťdesiat až sto metrov. Asteroid 2018 GE3 si všimli astronómovia len v sobotu doobeda. Najbližšie k Zemi bol v nedeľu ráno o 08.41h stredoeurópskeho letného času, 192 317 kilometrov ďaleko, čo je približne polovica priemernej vzdialenosti medzi modrou planétou a Mesiacom. Asteroid mal podľa webu EarthSky.org pri prelete rýchlosť približne 106-tisíc kilometrov za hodinu. Ak by sa asteroid dostal do atmosféry, väčšia časť by zhorela, no je možné, že by niečo z neho pád prežilo a narazilo na povrch planéty. Globálne škody by nespôsobil, postihnutá by však bola oblasť dopadu. Škody by záviseli na zložení telesa, rýchlosti, uhle vstupu a mieste dopadu. Veľkosť 2018 GE3 je podľa odhadov tri až šesťkrát väčšia než Čeljabinský meteor, ktorý vo februári v roku 2013 vybuchol nad Ruskom. Spôsobil zranenia a značné škody. Tlaková vlna vyrazila okná na budovách aj vo veľkej vzdialenosti a viac ako tisíc ľudí vyhľadalo zdravotnú pomoc. Predbežné výpočty ukázali, že priblíženie asteroidu 2018 GE3 počas uplynulého víkendu bolo najbližšie od roku 1932.


V Bratislave sa napriek urbanizácii stále vyskytujú vzácne vtáky

Mimoriadne cenné prírodné miesta v Bratislave poskytujú útočisko vzácnym druhom vtákov.

BRATISLAVA. Napriek rastúcej urbanizácii sa v Bratislave stále zachovali mimoriadne cenné prírodné miesta, ktoré poskytujú útočisko vzácnym druhom vtákov. Pre TASR to povedala Viera Stloukalová z Bratislavského regionálneho ochranárskeho združenia (BROZ). Hlavné mesto je podľa nej poslednou lokalitou na celom Slovensku, kde sa vyskytujú dropy fúzaté. Neďaleko Bratislavy pravidelne hniezdia aj sokoly červenonohé. Najväčšie mesto Slovenska sa podľa ochranárky vyznačuje unikátnou polohou medzi Dunajom a Malými Karpatmi, výsledkom čoho je relatívne veľký počet aspoň čiastočne zachovaných biotopov. "V nich sú schopné žiť a rozmnožovať sa rôzne druhy rastlín a živočíchov. Na lokalitách, ktoré patria územne priamo do Bratislavy, sa vyskytujú aj hniezdia vzácnejšie druhy vtákov ako sú včelárik zlatý či rybárik riečny. Žiaľ, tlak na tieto posledné 'ostrovy' prírody sa neustále stupňuje," povedala Stloukalová. BROZ aj preto realizuje projekt na obnovu hniezdnych a potravných biotopov brehule hnedej, rybárika riečneho a včelárika zlatého. V prípade týchto druhov vtákov ide podľa ochranárky o ohrozené druhy a platí to aj z pohľadu celej EÚ. Spoločným pre tieto vtáky je spôsob hniezdenia v norách, ktoré si hĺbia v kolmých stenách. V minulosti poskytoval dunajsko-moravský región podľa ochranárky rôzne prirodzené hniezdne možnosti pre vtáctvo. "V súčasnej dobe na tomto území brehuľa hnedá, rybárik riečny a včelárik zlatý nenachádzajú dostatok vhodných hniezdnych a potravných možností (biotopov). Prirodzené kolmé riečne brehy a kolmé steny vhodné na hniezdenie, ako aj malé riečne ramená i mokrade, ako potenciálne potravné biotopy, degradovali v dôsledku regulácie tokov a spevňovania brehov kameňmi alebo betónom," vysvetlila Stloukalová. Aj upúšťanie od tradičných foriem hospodárenia v krajine, pasenia dobytka či kosenia, spôsobilo, že zmizli vhodné miesta pre život hmyzu, ktorý je potravou brehule hnedej a včelárika zlatého. Cieľmi projektu, ktorý sa realizuje s podporou EÚ, je preto obnova kolmých hniezdnych biotopov a vodných i mokraďných biotopov. Taktiež obnova trávnatých biotopov zavedením pastvy, lúk kosením či lesných biotopov výsadbou pôvodných druhov stromov a ochranou starých i vzácnych stromov pred ťažbou. "Projekt sa realizuje v piatich chránených vtáčích územiach - Dunajské luhy, Záhorské Pomoravie, Dolné Pohronie, Dolné Považie, Parížske močiare. Realizácia projektu začala v septembri 2014. Doteraz sa podarilo obnoviť 683 metrov hniezdnych stien," uviedla Stloukalová. Vysadené boli aj všetky sadenice pôvodných druhov stromov, obnovené mokrade na štyroch lokalitách, zabezpečená pastva na troch lokalitách s celkovou rozlohou 34 ha a obnovené i kosené lúky na štyroch miestach s celkovou rozlohou 74,61 ha. Ochranári pokračujú v prácach na sprietočnení riečnych ramien a obnove ďalších hniezdnych stien a mokradí.


Slovensko pošle do zaplavených častí Iránu materiálnu pomoc

Záplavy zasiahli stovky iránskych obcí a miest.

BRATISLAVA. Ministerstvo vnútra na základe žiadosti OSN pripravilo materiálnu pomoc pre Irán, ktorý bol zasiahnutý povodňami. Ako ďalej rezort uvádza na sociálnej sieti, zo svojich zásob poskytne Spoločnosti iránskeho Červeného polmesiaca kalové čerpadlá, elektrocentrály, stany, prikrývky, jednorazový riad, termosky a vysoké topánky v hodnote 111 981 eur. "Doprava slovenskej pomoci jedným kamiónom a sprievodným vozidlom z Bratislavy do Iránu sa plánuje uskutočniť po naložení humanitárneho materiálu 26. apríla v Logistickej základni pre krízové situácie Vajnory v Bratislave," uviedol rezort. Ministerstvo dodalo, že odovzdanie slovenskej pomoci v Iráne zabezpečí rezort zahraničia.Záplavy, ktoré zasiahli Irán ešte v prvej polovici apríla, si už vyžiadali viac ako 77 mŕtvych. Škody spôsobili škody v 1 900 mestách a obciach, poškodili 78 ciest a 84 mostov.


Veľký imám káhirskej mešity zrušil stretnutie s americkým viceprezidentom

KÁHIRA. Veľký imám káhirskej mešity al-Azhar Ahmad at-Tajíb zrušil v piatok plánované stretnutie s americkým viceprezidentom Mikeom Penceom, aby tak vyjadril svoj nesúhlas so stredajším vyhlásením amerického prezidenta Donalda Trumpa, že Spojené štáty uznávajú Jeruzalem ako hlavné mesto Izraela. Uviedla to agentúra DPA. Toto vyhlásenie vyvolalo na palestínskych územiach, ale aj v štátoch blízkovýchodného regiónu kritiku zo strany politikov, ako aj obavy, že najnovší vývoj povedie k násilnostiam. V zrážkach s izraelskou políciou, ktoré vypukli vo štvrtok v Predjordánsku a v pásme Gazy, zahynul v piatok jeden Palestínčan a ďalších najmenej 300 ľudí utrpelo zranenia. Penceova návšteva Izraela a Egypta je naplánovaná na polovicu decembra. Americký viceprezident by sa počas nej mal stretnúť aj s palestínskym prezidentom Mahmúdom Abbásom.


Meno stále nemajú. Princ Harry ukázal svojho syna (fotogaléria)

LONDÝN. Britský princ Harry a jeho manželka Meghan v stredu po prvýkrát ukázali verejnosti svojho prvého syna, ktorý prišiel na svet v pondelok skoro ráno. "Je to nádherné. Mám tých dvoch najlepších chlapov na svete, takže som veľmi šťastná," povedala vojvodkyňa zo Sussexu na Windsorskom hrade, zatiaľ čo Harry držal dvojdňového syna v náručí. "Má tú najzlatšiu povahu. Je úplne pokojný," povedala Meghan o dieťati, ktorému ešte nevybrali meno. "Netuším, po kom to má," zavtipkoval si Harry.Meghan a Harry išli hneď po fototermíne predstaviť svojho potomka kráľovne Alžbete II. a jej manželovi, princovi Philipovi.Syn Meghan a Harryho sa narodil v pondelok o 05:26 britského letného času (06:26 stredoeuŕopskeho letného času) a po narodení vážil 3 260 gramov.Vojvoda a vojvodkyňa zo Sussexu sa zosobášili 19. mája 2018. To, že čakajú prvé dieťa, oznámili vlani v októbri. Bábätko je ôsme pravnúča kráľovnej Alžbety II. a siedme v nástupníckej línii na britský kráľovský trón.


Google sa odvolal proti rekordnej pokute od Európskej komisie

Google zneužíval svoje postavenie tým, že nasmeroval ľudí na svoje služby.

BRUSEL. Americká spoločnosť Google podala odvolanie voči pokute vo výške 2,42 miliardy eur, ktorú jej v júni tohto roku udelila Európska komisia z dôvodu porušenia pravidiel hospodárskej súťaže. Internetová spoločnosť Google sa 27. júna dozvedela, že exekutíva EÚ jej udeľuje rekordnú pokutu 2,42 miliardy eur za zneužitie dominantného postavenia, keď vo svojom vyhľadávači firma systematicky zvýhodňovala svoj vlastný produkt Google Shopping, čím nezákonne vytlačila z trhu konkurenčnú spoločnosť AMD. Google už v deň oznámenia rozhodnutia EK upozornil, že s týmto verdiktom nesúhlasí a podá odvolanie. Tlačová agentúra DPA upozornila, že Súdny dvor EÚ v Luxemburgu potvrdil odvolanie amerického internetového giganta, obe strany sa však zdržali ďalších komentárov. "Európska komisia bude obhajovať svoje rozhodnutie súdnou cestou," uviedol hovorca exekutívy EÚ po oznámení o odvolaní. Ide doteraz o najvyššiu finančnú pokutu uloženú v rámci pravidiel o porušovaní hospodárskej súťaže. "Rekordérom" v tejto oblasti bol doteraz americký výrobca mikroprocesorov Intel, ktorému EK 13. mája 2009 udelila pokutu vo výške 1,06 miliardy eur z dôvodu zneužitia dominantného postavenia na trhu s procesormi x86. Súdny spor medzi Intelom a EK je stále nedoriešený, keď 6. septembra sa americkej firme podarilo vrátiť prípad na Všeobecný súd EÚ.


Šampión NHL pritiahne do ulíc St. Louis státisíce fanúšikov

ST. LOUIS. Organizátori osláv očakávajú, že hokejistov St. Louis privítajú v sobotu v meste státisíce fanúšikov. K hráčom, ktorí pre klub v NHL vybojovali premiérový Stanleyho pohár, sa pripoja aj legendy Blues. S početnou účasťou priaznivcov súvisia prísne bezpečnostné opatrenia. Slávnostná prehliadka sa uskutoční pod monumentom Gateway Arch. Návštevníci budú musieť prejsť niekoľkými bezpečnostnými stanovišťami a na poriadok budú dohliadať viaceré policajné zložky. Informovala o tom agentúra AP. Blues zvíťazili v rozhodujúcom siedmom dueli finálovej série play off na ľade Bostonu Bruins 4:1.


Poslanci nezvolili šéfa úradu na ochranu whistleblowerov

BRATISLAVA. Poslanci Národnej rady (NR) SR v stredajšom tajnom hlasovaní nezvolili šéfa Úradu na ochranu oznamovateľov protispoločenskej činnosti (whistleblowerov). Dostatočný počet hlasov nezískala ani jedna z dvoch kandidátok, oznámili to po voľbe v pléne. O post sa uchádzali Zuzana Dlugošová a Monika Filipová, ktorých parlamentu predložila vláda. Kandidátky vláde odporučila výberová komisia spomedzi 11 kandidátov. Opakovaná voľba šéfa úradu bude vo štvrtok (27. 6.) o 11.00 h. Nový úrad má chrániť whistleblowerov, teda ľudí, ktorí poukážu na protispoločenskú činnosť. Jeho zriadenie priniesol nový zákon o ochrane oznamovateľov protispoločenskej činnosti, ktorý vstúpil do platnosti 1. marca tohto roku. Inštitúcia má byť nezávislým orgánom štátnej správy s celoštátnou pôsobnosťou. Jeho úlohou bude poskytovať ochranu oznamovateľom, kontrolovať dodržiavanie navrhovaného zákona, poskytovať odborné stanoviská a poradenstvo k aplikácii návrhu zákona, robiť osvetu v oblasti poskytovania ochrany whistleblowerom i poskytovať odmenu oznamovateľom. O svojej činnosti bude raz za rok predkladať správu Národnej rade SR.


V Česku sa v prvom polroku výrazne znížil predaj osobných áut

Predaj osobných áut v Česku sa prepadol medziročne o 10,6 percenta.

PRAHA. Predaj osobných áut v Česku sa v prvom polroku 2019 prepadol medziročne o 10,6 %, keď sa predalo 128.498 vozidiel. V júni dosiahol pokles 15,5 %. Najmenšie zníženie odbytu dosiahol segment terénnych SUV a veľkopriestorových rodinných automobilov. Informoval o tom Zväz dovozcov automobilov ČR. Najpredávanejšia značka Škoda zaznamenala pokles 6 % a predala 44.090 vozidiel. Nasleduje Volkswagen s poklesom predaja 20 %, ktorý predal 10.782 áut. Dacia však dosiahla rast odbytu 6 % a záujem o jej vozidlá prejavilo 9032 zákazníkov. "Pomerne výrazný pokles predaja osobných vozidiel v Česku má na svedomí nasýtený trh, keď domáce firmy a domácnosti obnovovali svoje vozové parky," uviedol hlavný ekonóm Czech Fund Lukáš Kovanda. K nasycovaniu trhu podľa neho dochádza aj v ďalších európskych krajinách, a to najmä v ekonomicky vyspelejších štátoch. Z konkrétnych modelov sa tento rok zatiaľ najviac predávala Škoda Octavia, Škoda Fabia, Škoda Rapid a modely Karoq a Kodiaq. Odbyt nákladných áut vzrástol medziročne o 24,5 %, predalo sa 6054 vozidiel. Najviac sa predalo áut značiek Mercedes, Scania a MAN. V Česku sa v prvej polovici roka predalo 651 autobusov. Ich odbyt sa zvýšil o 17,7 %. Česi si kúpili aj 10.805 motocyklov. Ich predaj stúpol o takmer 12 %.


Porsche v Nemecku čelí podozreniu z manipulácie s emisiami

FRANKFURT, BRATISLAVA. Nemecké úrady vyšetrujú, či výrobca športových áut Porsche nepoužíval software, ktorý umožňuje manipulovať s výsledkami merania emisií výfukových plynov. Oznámil to Spolkový úrad pre motorové vozidlá (KBA). Porsche patrí do skupiny Volkswagen, správa je tak najnovšou ranou pre snahy koncernu zotaviť sa zo škandálu s emisiami, ktorý bol odhalení minulý rok na jeseň. KBA skúma software, ktorý meria uhol volantu automobilu. Podľa podozrení mohol tento software zistiť, či je auto práve laboratórne testované, a pokiaľ áno, prepnúť automobil do režimu, kedy vypúšťa menej znečišťujúcích emisií, než za bežných jazdných podmienok. Automobilka Porsche sa k najnovším informáciam úradu KBA zatiaľ agentúre Reuters nevyjadrila. KBA už vykonáva podobné vyšetrovanie u ďalšej značky Volkswagenu, a to výrobcu luxusných automobilov Audi. Divízia Audi dodává motory pre Porsche. Volkswagen minulý rok v septembri priznal, že inštaloval do svojich automobilov s naftovým motorom software, ktorý umožňoval pri testovaní emisií skrývať vysoko nadlimitné hodnoty oxidu dusíku. Automobilka sa už dohodla s americkými úradmi na mnoho miliardovom vyrovnaní a ďalšie miliardy minie za opravy áut a urýchlenie vývoja elektrických vozidiel.


Cena zlata pokračuje v raste a je najvyššia za takmer šesť rokov

NEW YORK. Cena zlata pokračuje v raste a pohybuje sa takmer na šesťročných maximách. Dôvodmi sú očakávania, že americká centrálna banka (Fed) zníži úrokové sadzby, a geopolitické napätie medzi USA a Iránom. Cena augustového kontraktu na zlato sa dostala až na 1417,70 USD (1244,25 eura) za uncu (31,1 g), čo bolo najviac od 29. augusta 2013, keď sa zlato predávalo po 1418,60 USD za uncu. Popoludní sa zlato obchodovalo v pluse o vyše 1 percento. Cena zlata sa tento rok zvýšila už o 9 percent. Je viac faktorov, ktoré podporujú zdražovanie zlata. Dôležitým bodom je menová politika. Fed v stredu 19. júna signalizoval pripravenosť znížiť úrokové sadzby. Vyhliadky na pokles sadzieb podporujú zlato, keďže to neprináša v protiklade k mnohým iným investíciám pravidelné výnosy vo forme úrokov. K tomu je tiež potrebné pripočítať oslabenie dolára, ktorého kurz pre očakávanie nižších sadzieb klesá. Zlato sa obchoduje v amerických dolároch, takže oslabenie dolára ho zlacňuje pre držiteľov iných mien. Dolár v pondelok takisto pokračoval v poklese. Tretím dôvodom zdraženia zlata sú viaceré politické riziká. Medzi ne patrí predovšetkým aktuálne veľké napätie medzi USA a Iránom. K tomu je potrebné pripočítať ešte obchodné konflikty, predovšetkým obchodný spor medzi USA a Čínou. A zlato je považované za bezpečnú investíciu v časoch neistoty.


Nový americký veľvyslanec: S Kotlebom sa nestretnem

K radikalizácii na Slovensku prispieva aj ruská propaganda, podkopáva dôveru v štát, hovorí pre SME americký veľvyslanec v Bratislave ADAM H. STERLING.

Po rokoch prichádzate na Slovensko ako prvý kariérny diplomat na poste amerického veľvyslanca. Znamená to niečo? „Výber veľvyslancov je na prezidentovi Barackovi Obamovi a nepovedal mi, prečo si tentoraz vybral kariérneho diplomata namiesto politickej nominácie. Nevidel by som v tom však žiadny politický význam, takéto rozhodnutia sa často robia z čisto byrokratických dôvodov.“ Nie je to teda preto, že v Poľsku a  Maďarsku sa zhoršuje situácia a americká vláda chce mať v regióne skúsenejších diplomatov, keby tu hrozilo niečo podobné? „O podobnej diskusii vo Washingtone som nepočul.“ Po prezidentských voľbách sa zvyknú diplomati meniť. Znamená pre vás fakt, že ste kariérnym diplomatom, zárukou zotrvania vo funkcii aj po januárovej inaugurácii nového prezidenta? „Keď sa mení prezident, všetci jeho nominanti, a medzi nimi i veľvyslanci, ponúkajú svoju rezignáciu novému prezidentovi. On potom rozhodne, či ju prijme. Kariérni diplomati väčšinou ostávajú, pretože sme apolitickí a nehlásime sa k žiadnej strane.“ Kariérni diplomati pracujú pre prezidentov z oboch politických strán. Stáva sa, že prezidentom sa stane niekto neprijateľný pre kariérneho diplomata a on sa radšej vzdá funkcií? „Každý štátny zamestnanec má právo urobiť takéto rozhodnutie. Ja si nespomínam na podobné prípady, no táto možnosť tu je. Niektorí moji kolegovia, nešlo však o veľvyslancov, sa pre rozpor s vlastným svedomím vzdávali funkcií počas vojen na Balkáne v 90. rokoch.“ Máte aj vy konkrétne nejakú červenú líniu, po ktorej prekročení by ste odišli? „Nechcem hovoriť o svojich osobných postojoch a o tom, ako by som sa zachoval v hypotetických situáciách.“ Po príchode ste v rozhovore pre TASR povedali, že nevidíte rozdiel medzi politickým a ekonomickým aspektom svojej práce, pretože investori sa pri rozhodovaní pozerajú práve na politickú situáciu. Aká je teda súčasná politická situácia na Slovensku? „Slovensko je súčasťou rodiny západných demokracií a partnerom Spojených štátov. Za 23 rokov nezávislosti sa mu výnimočne darilo, obdivujeme úspechy, ktoré Slovensko dosiahlo pri budovaní demokracie a pri silnom ekonomickom raste. Zároveň si uvedomujeme, že ubehlo len 23 rokov, transformácia stále prebieha a ako partneri sme ochotní pri tomto procese pomôcť.“ Aké sú najväčšie hrozby pre slovenskú demokraciu? „Nehovoril by som o hrozbách pre demokraciu. Po šiestich týždňoch na Slovensku mám pocit, že slovenskí lídri a občania si uvedomujú, že posilňovanie inštitúcií je rovnako ako v iných demokraciách prebiehajúcim procesom. Sú tu tiež konkrétne otázky, ktoré sa týkajú mladých demokracií. Všetky západné demokracie v súčasnosti majú problém s tým, že občania strácajú dôveru k inštitúciám. Musíme preto pracovať na zlepšovaní inštitúcií, aby boli také efektívne a transparentné, ako je to len možné. Dôležité tiež je, aby vláda pracovala tak, aby jej občania dôverovali.“ V rebríčku založenom na správe Svetového ekonomického fóra v Davose bolo Slovensko v korupčných ukazovateľoch spomedzi štátov OECD druhé najhoršie. Je na tom naozaj tak zle? „Kľúčové je, že ide o prieskum, o vnímanie korupcie, preto je dôležité, aby vláda vyvolávala u občanov dôveru. Takéto výsledky sú jednoznačne výzvou pre slovenské úrady, aby sa snažili zistiť, prečo to ľudia takto vnímajú. Skutočná korupcia sa nedá presne zmerať, a preto je dôležité obmedzovať príležitosti na ňu. Aby bolo ťažšie robiť niečo, čo sa nedá odsledovať.“ Extrémistické strany získavajú podporu vtedy, keď občania nedôverujú štátnym inštitúciám. Vtedy vstupujú extrémisti a nespokojných ľudí presvedčia, že práve oni poznajú riešenie. Pred svojim príchodom ste dostali informácie o Slovensku, v posledných týždňoch ste sa stretli so slovenskými politikmi. Máte pocit, že súčasná vláda bojuje proti korupcii dostatočne? „Každá vláda má možnosti, ako ešte účinnejšie bojovať proti korupcii. Viem, že toto bola téma predvolebnej kampane, slovenskí lídri uznali, že treba na tomto viac pracovať. Nedávno som hovoril o plánoch s ministerkou spravodlivosti Luciou Žitňanskou a ponúkol som jej pomoc.“ Premiér Robert Fico bol premiérom v ôsmich z posledných desiatich rokov. Nemal už dosť možností bojovať proti korupcii? „Je to dlhý proces. Budeme sledovať kroky, ktoré vláda robí, a vyhodnocovať ako vieme pomôcť.“ Vaša kolegyňa v Maďarsku vyhlásila, že vláda Viktora Orbána už posúva krajinu k autokracii a ona s tým nemôže prakticky nič urobiť. Nebojíte sa, že Slovensko sa môže ocitnúť na podobnej ceste? „Slovensko nie je Maďarsko.“ Slovensko má k Maďarsku veľmi blízko pri otázkach utečeneckej krízy. „Je úplne normálne, že Slovensko a Maďarsko spolupracujú. Ako veľvyslanec na Slovensku budem krajinu hodnotiť podľa krokov slovenskej vlády.“ Na Slovensku sa do parlamentu dostala neofašistická strana. Prečo sa to podľa vás stalo? „Extrémistické strany získavajú podporu vtedy, keď občania nedôverujú štátnym inštitúciám. Vtedy vstupujú extrémisti a nespokojných ľudí presvedčia, že práve oni poznajú riešenie. Týmto riešením často býva len obviňovanie iných za problémy, a môžu to byť menšiny, cudzinci, imigranti... V skutočnosti ide o komplexný problém, ktorý musia vyriešiť transparentnejšie a lepšie fungujúce vládne inštitúcie a ekonomický rast. Na tom získajú všetci.“ Ste pripravený stretnúť sa s Marianom Kotlebom? „Všimli sme si, že prezident Andrej Kiska po voľbách nepozval na stretnutie Kotlebu a ani ja, ani moji kolegovia sa s ním nechystáme stretnúť.“ Ako chce americká ambasáda podporiť boj proti radikalizmu na Slovensku? „Občania musia vidieť, ako sa vo vláde prijímajú rozhodnutia, kto zarába na zákazkách. Chceme podporiť programy na lepšie vládnutie, ambasáda napríklad pozvala právnych odborníkov, ktorí pomohli pripraviť etický kódex pre pracovníkov súdnictva. Ten by mal zvýšiť dôveru v súdnictvo aj v štátne úrady, lebo ľudia môžu mať pocit, že súdy rozhodujú spravodlivejšie. Týmto spôsobom vedia Spojené štáty pomôcť.“ Mnohí  podobné aktivity označujú za zasahovanie do vnútorných záležitostí Slovenska, čo by Američania nemali robiť. „Všetky tieto programy robíme v spolupráci so slovenskými úradmi.“ Cítite na Slovensku protiamerické nálady? „Okrem malých skupín extrémistov by som povedal, že nie. Názory Slovákov na Ameriku sú veľmi pozitívne, máme spoločné hodnoty, tradične dobré vzťahy so slovenskou komunitou v Amerike. Sú tu isté nedorozumenia, mnohí nesprávne chápu rolu Spojených štátov vo svete, ale to platí prakticky v každej krajine, kde som pracoval, nesprávne chápu, čo robíme, aké máme motivácie, aký zmysel majú naše obchodné dohody. Toto je tiež práca ambasády, naprávať tieto nedorozumenia.“ Keď budete chodiť po Slovensku, určite budete počuť výčitku, že o utečencov by sa mali starať krajiny, ktoré rozbili Líbyu a Sýriu, čím myslia Spojené štáty. Aká bude vaša odpoveď? „V prvom rade Spojené štáty už robia mnoho a nie preto, že sa cítime zodpovední za to, čo sa stalo napríklad v Sýrii. Povinnosť pomôcť cítime z morálneho hľadiska a z hľadiska medzinárodného humanitárneho práva. V roku 2016 Spojené štáty prijmú 85-tisíc utečencov, z ktorých najmenej 10-tisíc má byť zo Sýrie. Toto číslo sme už prekročili a prezident Obama už oznámil, že v roku 2017 prijmeme ešte viac ľudí. Spojené štáty sú tiež najväčším darcom pomoci, Sýrii poslali pomoc vo výške približne 5,5 miliardy dolárov. A Spojené štáty sa tiež zúčastňujú na hľadaní diplomatického riešenia vojny v Sýrii.“ Veľa sa teraz hovorí o hrozbe terorizmu. Je podľa vás hrozbou aj pre Slovensko? „Terorizmus je hrozbou pre nás všetkých. Je to dlhodobá hrozba. Neviem povedať, ako dlho to bude trvať.“ Slovensko je členom NATO, no neplní záväzok, že na obranu bude dávať dve percentá svojho HDP. Sľúbilo, že do roku 2020 percento stúpne na 1,6. Stačí to? „Oceňujeme tento záväzok z roku 2014 a tiež to, že dvadsať percent výdavkov na obranu pôjde na modernizáciu. Slovensko už prijalo zmysluplné opatrenia na zlepšenie svojich schopností. K dvom percentám sa zaviazali všetci členovia NATO, my podporujeme Slovensko v tom, aby pokračovalo smerom k tomuto cieľu.“ Nespochybňujú transatlantickú spoluprácu vyjadrenia slovenského premiéra Roberta Fica, že by sme mali zrušiť sankcie proti Rusku? „Pokiaľ ide o NATO, na summite vo Varšave všetky členské štáty potvrdili, že chcú pokračovať v spolupráci. Pri sankciách máme zatiaľ jednotný front. Spojené štáty aj Únia sa jasne dohodli, že sankcie sa zrušia až vtedy, keď Rusko splní svoje záväzky podľa minských dohôd, ďalšie sankcie stiahneme, keď sa skončí nelegálna okupácia ukrajinského Krymu.“ Máte pocit, že slovenský premiér takisto stojí za týmto jednotným postojom? „Na jeho postoje sa musíte spýtať priamo jeho.“ Je z vášho pohľadu Rusko hrozbou pre Slovensko? Dá sa už hovoriť o hybridnej vojne? „Ruská dezinformačná kampaň je jednoznačne problémom v celom regióne. Účinne ovplyvňuje verejnú mienku. Bojovať proti tomu musíme dobrou a nezávislou žurnalistikou, ktorá vyhľadáva pravdu. Vláda sa musí zaručiť, že novinári si môžu vykonávať svoju prácu a ochraňovať ich slobodu.“ Aj americkí politici hovoria, že Rusko sa snaží ovplyvňovať prezidentské voľby. Ovplyvňuje Rusko aj slovenskú politiku? „Dezinformácie a propaganda majú vplyv na verejnú mienku. Preto sa týmto aktivitám vlády toľko venujú.“ Je jedným z výsledkov aj spomínaná radikalizácia? „Príčinou radikalizácie je strata dôvery v inštitúcie. Propaganda túto dôveru podkopáva, preto logicky prispieva aj k radikalizácii.“ V Európe sa začína hovoriť o európskej armáde. Znamená to, že kontinent sa bude chcieť obrániť sám? „Na júlovom summite NATO vo Varšave lídri Európskej únie a NATO podpísali spoločné vyhlásenie, podľa ktorého snaha zvýšiť obranné kapacity Únie musí byť v súlade so záväzkami členov NATO ku aliancii. Je dobré, že európske krajiny chcú zvýšiť svoje obranné schopnosti, dôležité je, aby sa nezdvojovali kroky, ktoré sa už dejú v rámci NATO.“ Pre médiá ste povedali, že sa budete snažiť zastaviť projekt plynovodu Nord Stream, ktorý má ruský plyn prevážať z Ruska cez Baltské more priamo do Nemecka a obišiel by tak Ukrajinu a Slovensko. Prečo je to pre Američanov dôležité? „V prvom rade to bude mať veľký vplyv na Slovensko aj na Ukrajinu. Poškodí tiež základné princípy európskej energetickej bezpečnosti. Únia uznáva, že pre energetickú bezpečnosť treba získavať energiu z rôznych zdrojov. Nord Stream II to nikam neposúva. Pre Spojené štáty je to dôležité, pretože v hre je bezpečnosť našich európskych partnerov, s ktorými prežívame prakticky všetky výzvy vo svete.“ Ako v tomto môžu Spojené štáty pomôcť Slovensku? „Naša diplomacia môže o týchto argumentoch hovoriť verejne aj na súkromných stretnutiach.“ Čo by ste chceli počas svojho pôsobenia na Slovensku dosiahnuť? „Chcem pomôcť Slovensku stať sa silnejším partnerom v otázkach medzinárodnej bezpečnosti. Oceňujeme, že Slovensko sa v rámci svojich možností zúčastňuje na zahraničných misiách. Slovenskej ekonomike sa darilo, chcem pomôcť, aby tento rast pokračoval. Aby slovenská ekonomika bola viac diverzifikovaná s vyšším zastúpením sektorov s vyššou pridanou hodnotou. Chceme podporovať miestne startupy, aby Spojené štáty mali v Slovensku prosperujúceho partnera. Chcem často chodiť mimo Bratislavy, hovoriť o našich spoločných hodnotách.“ Tento text ste mohli čítať vďaka tomu, že platíte za obsah. Vážime si to.


STĹPČEK PETRA SCHUTZAMala by vzniknúť konfederácia podľa vzoru SDK?

Štefunko končí

Rozhovor s Trubanom

Prieskum preferencií

Schutzov komentár

Stĺpček

Čísla z včerajších prieskumov isteže nie sú žiadnym východiskom k voľbám 2020. Skutočnosť, že ani (sedem)míľový skok budúcej volebnej koalície PS-Spolu by podľa agentúry AKO nestačil terajšej opozícii k väčšine v Národnej rade, je však pre Sulíka a spol. veľmi varovným mementom. Prichádza ako impulz na strategické zvažovanie, v akej štruktúre ísť do parlamentných volieb. Pre SaS a spol. je to výzva o to skôr, že na zásah 74 mandátov by potrebovali aj percentá Hídu, ktorý tancuje na hrane. Pričom o Bugárovej „zrade“ Smeru sa nesmú robiť ilúzie, keďže netušíme, čo všetko ich k sebe priťahuje. Samozrejme, 74 je bez Kollárovej strany, keďže Sme rodina normálna opozícia proste nie je. Hlasov, že SaS, PS-Spolu a OĽaNO plus Kiska by sa mali v jeseni spojiť do konfederácie podľa vzoru SDK, vcelku pribúda. Vzťahy medzi osobami, priveľké egá a nápor záujemcov o poslaneckú živnosť z tej ktorej strany však veštia zrejme neprekročiteľnú bariéru. Agentúra takto len pripomenula, AKO sa veci majú.


Tarifné platy od 1. apríla stúpnu v prepočte približne o sto eur.

MLADÁ BOLESLAV. Česká automobilka Škoda sa dohodla s odbormi na zvýšení platov. Škoda, ktorá je dcérskou spoločnosťou koncernu Volkswagen, a odborová organizácia Kovo sa dohodli na novej kolektívnej zmluve, uviedli v piatok (22. 3.) obe strany. Tarifné platy od 1. apríla stúpnu v prepočte približne o 100 eur. Aktuálne zamestnanci v priemere zarábajú okolo 2000 eur. Okrem toho ešte dostanú jednorazové odmeny v máji a decembri. Platnosť novej kolektívnej zmluvy je 12 mesiacov. Škoda vlani vo svojich českých závodoch v Mladej Boleslavi a Kvasinách vyrobila asi 886.000 vozidiel.


O KNIHÁCHNechudnite do plaviek, skrátka sa do nich oblečte a neriešte

Aj napriek ťažobe, ktorú nám Borušovičová neskôr predkladá, sa jej texty čítajú rýchlo

Keby sme všetci mali taký nadhľad ako Eva Borušovičová, neriešili by sme, či náš vek nie je privysoký na dvojdielne plavky, či netreba okamžite zhodiť nejaké prebytočné závažie, alebo čo povedia ostatní.    Obálka knihy evokuje leto. Prirodzene tak predpokladáme, že kniha bude nabitá slnkom, teplom a láskou. Možno tiež hádame, že je skôr pre ženy. Je na nej totiž ryšavka s dokonalou postavou stojaca pred schodmi do bazénu. Vojsť či nevojsť, to je voľba, pred ktorou veľakrát stojíme. Keď sa však rozhodneme vojsť, čakajú nás v knihe najprv ľahšie témy, ktoré voľne prechádzajú k ťažším. Zaujímavé však je, že aj napriek ťažobe, ktorú nám autorka neskôr predkladá, sa jej texty čítajú vskutku rovnako rýchlo. Štýl písania sa totiž nemení, stále je veľmi dynamický, ľahký a dokáže úplne pohltiť. Kniha je poskladaná z textov, ktoré Eva Borušovičová písala sedem rokov pre denník SME, magazín Madam Eva, no aj .týždeň či Naystyle. Cítiť z nich, že písanie je pre ňu ventil.    Optimisticky poloplný     Okrem toho, že sa nám kniha zdá miestami motivačná, je aj feministicky ladená. „Čím viac žien bude mať moc a bude ju uplatňovať, tým spravodlivejší a ohľaduplnejší bude náš svet. Nie preto, že by nám muži chceli ubližovať. Ale preto, že muži majú mužskú životnú skúsenosť a mnoho vecí, ktoré by uľahčili život ženám, im ani nenapadne iniciovať. Nie že by nechceli, oni nevedia, že to treba. Zastupujú správne svoju polovicu populácie a nedostatočne tú našu.“ Autorka teda okrem iného reaguje aj na rovnocennosť žien a mužov.    Všetky podobne ladené texty obsahujú aj reálne príbehy žien, vďaka ktorým sa vieme ľahšie vžiť do ich situácie. Autorka je optimistka, čo veľmi cítiť. Pohár vidí skôr poloplný než poloprázdny, jej texty sú často aj o úniku z reality prostredníctvom myšlienok a fantázie.    Obavami sa netreba zapodievať    V jednotlivých textoch často odkazuje na výskumy a štatistiky a cituje expertov, psychológov, spisovateľov, vedcov. Vďaka tomu pozvoľna nadväzuje na vlastné myšlienky a dozvedáme sa tak mnoho zaujímavostí. Napríklad, že kultúrny stereotyp sa začína vo veku šesť až sedem rokov alebo že o ženskej atraktívnosti vie najviac majiteľ bordelu. Reaguje aj na politickú situáciu na Slovensku, na zdravotníctvo, prevládajúcu korupciu, klamstvá a podvody, a to opäť cez príbehy. Veľakrát nás utvrdí v tom, že aj keď sú naše obavy namieste, nepotrvajú dlho a rozhodne sa nimi nemáme nechať ovládať. Odpovedá aj na otázky, ktoré sa nám zdajú príliš intímne na to, aby sme o nich s niekým hovorili alebo ich vôbec vyslovili nahlas. Pre čitateľa je preto sympatické, že sú jej odpovede úprimné a otvorené. Prečo sú prirodzené veci tabu? Prečo sú ženy kritizované za to, že dojčia na verejnosti, aj keď sú bradavky pre ľudstvo, ako uvádza autorka, priam magickou vecou priťahujúcou nechcenú pozornosť?Takisto veľa píše o deťoch, ich svete a ich pohľade naň, o samovražde, šikane, darovaní orgánov, digitálnom svete, ktorý ničí vzťahy a zdravú komunikáciu medzi ľuďmi, hrozbách, ktoré v spoločnosti klíčia a naberajú obludné rozmery, či o tom, ako Slovensko vidia cudzinci. Pobáda nás tak k tomu, aby sme sa viac vzdelávali, premýšľali a najmä čítali. „Svet, v ktorom sa číta, je tým najlepším možným. Čítanie kníh a debaty o nich sú tou najpríjemnejšou formou cibrenia mysle, na akú som vo svojom doterajšom živote natrafila. A jedným z najúčinnejších spôsobov, akým meniť svoj svet k lepšiemu.“Hoci sa kniha zo začiatku javí ako letné čítanie, po jej dočítaní zistíme, že ju možno otvoriť v akomkoľvek ročnom období a stále bude rovnako svižná, energická a príťažlivá.


Tetris ochránil obete nehody pred psychickou traumou

Vedci otestovali, ako populárna hra vplýva na ukladanie stresujúcich spomienok.

BRATISLAVA. Psychickej traume po stresujúcom zážitku, napríklad autonehode, by mohla zabrániť známa počítačová hra Tetris. Štúdiu, ktorú zverejnil časopis Molecular Psychiatry, robili výskumíci z Karolinska Institute v Štokholme a Oxfordskej univerzity na vzorke 71 účastníkov autonehody, ktorí čakali na ošetrenie v nemocnici. Najneskôr šesť hodín po nehode požiadali polovicu pacientov, aby si na krátky moment vybavili priebeh nehody. Vzápätí si mali zahrať Tetris, hru, v ktorej je úlohou usporiadať padajúce objekty rôznych tvarov a farieb. Zvyšok pokusnej skupiny mal podrobne opísať priebeh svojho dňa. Ukázalo sa, že pacienti, ktorí hrali Tetris, v nasledujúcom týždni čelili nižšiemu počtu nepríjemných spomienok na nehodu - takzvaným flashbackom. „Tetris je náročný na pozornosť. Zaujímalo nás, či by dokázal narušiť proces konsolidácie pamäti, čiže zabrániť ukladaniu rušivých aspektov traumatických spomienok,“ hovorí v tlačovej správe Emily Holemesová, profesorka psychológie z Karolinska Institute. Rušivé spomienky sú jedným z hlavných príznakov posttraumatickej stresovej poruchy (známa pod anglickou skratkou PTSD). Postihne jedného zo štyroch účastníkov dopravných nehôd. Porucha vzniká aj u obetí a svedkov násilných činov a udalostí, napríklad v armáde, pri teroristických útokoch a prírodných udalostiach. Zatiaľ nie je úplne jasné, prečo sa trauma u niektorých ľudí vyvinie a u iných nie. Ak výsledky pilotnej „tetrisovej štúdie“ potvrdí aj ďalší výskum, hra by mohla byť dostupnou a jednoduchou pomôckou, ako zabrániť psychickej ujme. DOI: 10.1038/mp.2017.23


V Keni sa zrazil autobus s kamiónom, nehodu neprežilo 27 ľudí

NAIROBI. Životy 27 ľudí si vyžiadala v utorok dopravná nehoda v Keni, pri ktorej sa na ceste spájajúcej hlavné mesto Nairobi s prístavom Mombasa zrazil autobus s kamiónom. Informovala o tom agentúra AP. Podľa náčelníka polície v oblasti Kambu, kde došlo k tejto havárii, autobus smeroval do Mombasy, zatiaľ čo kamiónová súprava išla opačným smerom. Nehody na cestách si v Keni každoročne vyžiadajú približne 3000 obetí na životoch. Bilancia sa v posledných rokoch zvyšuje i napriek opatreniam kenských orgánov na potlačenie prípadov jazdy v opitosti, ako sú prísnejšie pokuty a náhodné dychové skúšky.


Do konca júna sa má vytvoriť Platforma pre rozvoj slovenských miest

BRATISLAVA. Na Slovensku má vzniknúť Platforma pre rozvoj slovenských miest. Jej úlohou má byť najmä odborná diskusia o princípoch a praktickom uplatnení manažmentu rozvoja miest. Vytvoriť sa má do konca júna tohto roku a jej gestorom má byť Ministerstvo dopravy a výstavby SR. Vyplýva to z návrhu Koncepcie mestského rozvoja Slovenskej republiky do roku 2030, ktorý pripravil rezort dopravy a v stredu ju na svojom zasadnutí schválila vláda. Zároveň by sa podľa koncepcie malo do konca roku 2020 vytvoriť prepojenie rôznych existujúcich platforiem, ktoré poskytujú informácie o prístupoch, podporných nástrojoch a príkladoch úspešnej praxe pre mestá. Okrem iného sa má tiež pripraviť prehľad služieb, ktoré poskytujú mestá, okresné úrady a samosprávne kraje s dôrazom na ich prepojenosť a spoluprácu. Súčasťou prehľadu má byť aj osobitná časť venovaná Bratislave a Košiciam. Takýto prehľad má vzniknúť do konca roku 2018. Podľa ministerstva dopravy sa pritom Európska únia zaoberá úlohou miest a ich rozvojom systematicky už viac ako 25 rokov. Návrh Koncepcie mestského rozvoja z dielne rezortu dopravy je tak podľa ministerstva celoštátnym rámcovým dokumentom. Jeho zmyslom je poukázať na význam, ktorý téme rozvoja miest prináleží s ohľadom na celkový rozvoj krajiny. Koncepcia vo vízii pomenúva, k akému ideálnemu stavu majú mestá Slovenska smerovať a akými zásadami by sa mali riadiť. "Mestá na Slovensku budú spravované tak, aby prostredníctvom dostatočne pestrej ponuky pracovných príležitostí, adekvátneho bývania a služieb s dôrazom na kvalitu životného prostredia, zahŕňajúcu aj kvalitné urbanistické a architektonické riešenia, poskytovali zdravé sídelné prostredie pre kvalitný život. S cieľom efektívneho zhodnocovania vlastných zdrojov budú mestá zároveň podporovať celkovú vysokú produktivitu za súčasnej tvorby čo najvyššej pridanej hodnoty," naformuloval rezort dopravy vo vízii mestského rozvoja. V nadväznosti na takto formulovanú víziu ministerstvo zároveň pomenovalo základné princípy udržateľného mestského rozvoja. Patrí medzi ne napríklad strategické rozhodovanie. To znamená, že rozvoj miest má byť založený na zodpovednom využívaní a zhodnocovaní zdrojov a rozvíjaní ich potenciálu. Zároveň by sa malo adresne reagovať na miestne potreby a globálne trendy, pričom plánované opatrenia by sa mali monitorovať, vyhodnocovať a aktualizovať. Rozvoj miest má byť zároveň založený na integrovanom prístupe, čiže na prepojení a spolupôsobení jednotlivých aktérov, vrátane súkromného a občianskeho sektora. Tretím princípom má byť komplexný rozvoj širších mestských území. To znamená, že rozvoj miest má byť založený na intenzívnej spolupráci, ktorá presahuje administratívne hranice samospráv. Pri tom by sa mala využívať vzájomná koordinácia jednotlivých činností a vzájomná výmena informácií a pozitívnych príkladov. Na Slovensku je 140 miest, čo z celkového počtu 2890 obcí predstavuje menej ako 5 %. Na základe údajov zo sčítania obyvateľov z roku 2011 však žilo v mestách 54 % obyvateľov krajiny. Z celkového počtu miest je pritom 23 menších ako 5000 obyvateľov a medzi najväčšie mestá s počtom obyvateľov nad 50.000 sa zaraďuje desať slovenských miest. Najväčším slovenským mestom je Bratislava, ktorá mala ku koncu roka 2016 podľa Štatistického úradu SR 425.923 obyvateľov, nasledujú ju Košice s 239.141 obyvateľmi a tretí je Prešov s počtom ľudí 89.618. V prvej desiatke najväčších miest je tiež napríklad Žilina, Nitra, Banská Bystrica či Trnava alebo Trenčín.


Kmotrík: Strelec porušil pravidlá, budem sa zhovárať s jeho agentom

BRATISLAVA. Rozruch okolo Davida Strelca, mladého futbalistu ŠK Slovan Bratislava, pokračuje. Po tom, čo s tímom neodcestoval na sústredenie do Turecka, sa rôznia dôvody tohto kroku i názory na celú situáciu. Strelec sa rozhodol zotrvať doma po konzultácii s rodičmi. Mali strach pre nepriaznivé počasie v Turecku. Otec nádejného útočníka Milan pre denník Šport okrem iného poznamenal: "Škoda, že Davidovi neponúkli možnosť pricestovať do Turecka o pár dní neskôr, keď sa počasie umúdri." S týmto tvrdením nesúhlasí viceprezident bratislavského klubu Ivan Kmotrík mladší. "V klube platia jasné pravidlá a disciplína, ktoré musia rešpektovať všetci hráči bez ohľadu na to, či je to Šporar, Božikov alebo Strelec. A to, že hráč neodcestuje s tímom na sústredenie, je jasné porušenie pravidiel," cituje Kmotríka denník Šport. "Pred odchodom na sústredenie sme, samozrejme, preverovali situáciu priamo v Turecku u pána Gabriela, ktorý prostredníctvom svojej agentúry zabezpečuje sústredenie, ako aj u leteckej spoločnosti. Nikdy by sme si nedovolili vystaviť našu výpravu nebezpečenstvu," pokračoval Kmotrík. Viceprezident Slovana dodal, že o Strelcovej neúčasti na sústredení sa bude zhovárať aj s agentom 17-ročného hráča. "Počasie v Turecku sa umúdrilo a hráči majú k dispozícii výborne pripravené ihriská. Davidovi sme ponúkli jedinečnú šancu zabojovať o svoje miesto v zostave, keďže v ňom vidíme obrovský potenciál a chceli sme vyvinúť maximálne úsilie na jeho rozvoj," tvrdí Kmotrík. "David však stále nie je plnoletý, a preto sme museli rešpektovať finálne rozhodnutie, či už bolo napokon jeho, alebo rodičov," pokračoval. "Rozhodnutie sme rešpektovali napriek tomu, že má ešte rok a pol trvajúcu zmluvu, z ktorej vyplývajú určité záväzky a týmto rozhodnutím došlo k ich porušeniu. Hráčskeho agenta Strelca som kontaktoval, na budúci týždeň absolvujeme stretnutie, kde sa budeme rozprávať na túto tému," dodal.


Tendrom na záchranky sa bude zaoberať Krajská prokuratúra

Ministerku Kalavskú ako občana znepokojujú pochybnosti okolo výberového konania.

BRATISLAVA. Podnet ministerstva zdravotníctva v prípade tendra na licencie pre záchranky bude riešiť Krajská prokuratúra v Bratislave. V stredu o tom informovala hovorkyňa generálnej prokuratúry SR Andrea Predajňová. "Podanie v predmetnej veci bolo doručené na Generálnu prokuratúru SR dňa 5. septembra. Podanie bolo postúpené na ďalší zákonný postup vecne a miestnej príslušnej Krajskej prokuratúry v Bratislave. Generálna prokuratúra SR uložila podriadenej prokuratúre (Krajská prokuratúra), aby požiadala o súčinnosť Úrad pre verejné obstarávanie," objasnila Predajňová. Šéfku rezortu zdravotníctva Andreu Kalavskú (nominantka Smeru-SD) ako občana "vyrušujú" pochybnosti okolo výberového konania. Tender na poskytovanie záchranárskych služieb za 800 miliónov eur na šesť rokov však podľa jej slov legislatívne zopakovať nejde. Úrad pre dohľad nad zdravotnou starostlivosťou vyhlásil výberové konanie na vydanie povolenia na prevádzkovanie ambulancií záchrannej zdravotnej služby v polovici júna, týkalo sa 328 bodov. Najviac ich získala spoločnosť LSE - Life Star Emergency. Nasledovali štátne záchranky z Bratislavy a Košíc. Dôvodom pochybností sú informácie denníka Sme o prepojeniach členov výberovej komisie na najúspešnejšiu firmu. Predseda Úradu pre dohľad nad zdravotnou starostlivosťou Tomáš Haško zaujatosť členov komisie odmieta. Trvá na tom, že tender bol v súlade s príslušnou legislatívou.


Slovenského hokejistu zaradili medzi najväčšie nádeje majstrovstiev sveta

Svetový šampionát budú sledovať aj skauti klubov NHL.

MONTREAL. Majstrovstvá sveta hráčov do 20 rokov sa v zámorí vnímajú ako veľká prehliadka hokejových nádejí a oficiálna stránka NHL medzi desať najväčších zaradila aj slovenského reprezentanta Adama Ružičku. Zostavovatelia zoznamu pripomenuli, že na nadchádzajúcom šampionáte v Montreale a Toronte (26. decembra 2016 - 5. januára 2017) sotva možno očakávať takú kvalitu, akú pred rokom vo Fínsku. Tam sa predstavili Jesse Puljujärvi, Patrik Laine či Auston Matthews, teda hráči, ktorí už v tejto sezóne žiaria v NHL. A to ešte ani jeden z nich nedovŕšil dvadsať. Skauti však budú napriek tomu v stave najvyššej pohotovosti. Ich pozornosť by sa za normálnych okolností upriamila najmä na stredného útočníka Nolana Patricka, ale Kanaďan sa zranil a na turnaji bude chýbať. V elitnej desiatke bez poradia figuruje aj 17-ročný odchovanec ružinovského hokeja Ružička. NHL.com charakterizuje stredného útočníka Sarnie Sting v OHL ako hráča so "šikovnými rukami a pohotovou strelou". Spoločnosť mu robia Švédi Lias Andersson, Elias Pettersson, Fíni Miro Heiskanen, Eeli Tolvanen, Juuso Välimäki a Kristian Vesalainen, Švajčiar Nico Hischier, Čech Martin Nečas a Američan Jake Oettinger.


Jeep predstavil najrýchlejšie SUV planéty

Jeep Grand Cherokee Trackhawk dostal motor Hellcat s výkonom 717 koní.

Jeep už dlhšie ohlasoval príchod tohto monštruózneho SUV, ktoré má základ v modeli Grand Cherokee. Na prvý pohľad je na nerozoznanie od verzie SRT, tá najdôležitejšia zmena sa ale nachádza pod kapotou tohto amerického svalovca. Trackhawk totižto dostal motor zo svojich sesterských koncernových modelov Dodge Charger a Challenger Hellcat a to osemvalcový 6.2 litrový motor prepĺňaný kompresorom s výkonom 528 kW (717 k) a krútiacim momentom 875 N.m spojený s 8-stupňovou automatickou prevodovkou. Pri váhe 2433 kg dokáže zrýchliť z nuly na 96 km/h za neuveriteľných 3,5 s a ak ste fanúšikom závodov na štvrť míle tak Trackhawk túto trať prejde za 11,6 s rýchlosťou 187 km/h. Takéto monštrum však potrebuje aj poriadne brzdy a v Jeepe dostal do vienka až 400 mm kotúče Brembo, vďaka ktorým zastaví z rýchlosti 96 km/h na 34,8 metroch. Najvyššia rýchlosť tohto SUV dosahuje hodnotu 290 km/h a pomáha mu k tomu, okrem adaptívneho podvozku aj pohon všetkých štyroch kolies, ktorý je pritom nastavený v každom jazdnom režime odlišne. V klasickom režime je výkon rozdelený v pomere 40:60 v prospech zadnej nápravy, v režime Snow sa pomer vyrovná na úroveň 50:50, v režime Tow, ktorý je určený na ťahanie prívesu je to 60:40 v prospech prednej nápravy. Režim Sport prináša pomer 35:65, pričom najšportovejšie nastavenie Track ponúka pomer 30:70. Jeep Grand Cherokee je obutý do pneumatík s 20-palcovými diskami, ktoré môžu byť kované alebo zliatinové. Exteriér dostal upravený predný a zadný nárazník, v ktorom sa nachádzajú štyri koncovky výfukov. Interiér dostal karbónové obloženie, kožu Nappa a 8,4-palcový infotainment určený pre verziu Hellcat, kde si majiteľ môže nastaviť tuhosť tlmičov, kontrolu trakcie či obmedziť výkon. Na trh by sa mal dostať ešte tento rok, za predpokladanú cenu 80-tisíc dolárov (76 500 eur).


Útok na policajnú stanicu v Číne zranil troch ľudí, páchateľ zomrel

PEKING. Traja ľudia utrpeli zranenia a podozrivý zahynul vo štvrtok pri podpaľačskom útoku a útoku podomácky vyrobenou výbušninou na policajnú stanicu v severovýchodnej Číne. Informovala o tom agentúra AFP s odvolaním sa na miestne úrady. Útočník zapálil stanicu dopravnej polície v meste Šen-jang približne o 13.50 h miestneho času (06.50 h SEČ), potom odpálil výbušné zariadenia obsahujúce "čierny strelný prach". Oznámil to Zbor verejnej bezpečnosti v Šen-jangu, pod ktorý policajná stanica patrí. "Podozrivý zomrel na mieste činu," uviedol zbor vo vyhlásení a dodal, že ostatní majú iba menšie zranenia. Útok úrady vyšetrujú. Prípad sa stal dva mesiace po dvoch výbuchoch v susednom meste Čchang-čchun, ktoré zatriasli výškovou budovou, zabili jedného človeka a ďalšieho zranili. K explóziám bômb dochádza v posledných rokoch po celej Číne. Vlani v júli 26-ročný muž odpálil malú výbušninu pred veľvyslanectvom USA v Pekingu a zranil si ruku. Polícia uviedla, že muž pochádzal zo severnej oblasti Vnútorné Mongolsko, ale jeho motív nezverejnila.


Štáty Európskej únie sa samé rozhodnú, či povolia manželstvá homosexuálov

Rozhodol o tom Súdny dvor Európskej únie.

BRUSEL. Členské štáty EÚ sa môžu slobodne rozhodnúť, či povolia alebo nepovolia manželstvá osôb rovnakého pohlavia, nemôžu však porušovať právo občana Únie na pobyt tým, že neumožnia jeho manželskému partnerovi z krajiny mimo EÚ pobyt na ich území. Vyplýva to z utorňajšieho rozsudku Súdneho dvora EÚ (ECJ) v prípade Coman-Hamilton o zákonnosti manželstva osôb rovnakého pohlavia. Platnosť rozsudku pre TASR potvrdila Delia Loredana Cartisová z tlačového odboru ECJ. Rozsudok sa týka prípadu rumunského občana Adriana Comana a Roberta Clabourna Hamiltona z USA, ktorí sa zosobášili v roku 2010 v Bruseli. Coman, ktorý predtým pracoval pre Európsky parlament, v roku 2012 prišiel o prácu a požiadal o uznanie zväzku s Hamiltonom aj na území Rumunska, členskej krajiny EÚ, kde sa chceli obaja usadiť na dobu dlhšiu ako tri mesiace. Argumentoval tým, že občania EÚ majú rovnaké práva v každej členskej krajine. Rumunské orgány Comanovu žiadosť zamietli a oznámili, že Hamilton má právo len na trojmesačný pobyt, a to z dôvodu, že ho nemožno považovať za manželského partnera občana EÚ, keďže Rumunsko neuznáva manželstvá medzi osobami rovnakého pohlavia. Coman a Hamilton v roku 2013 podali žalobu na Súdnom dvore EÚ s argumentom, že rumunské súdy rozhodli v danom prípade protiústavne, a že došlo k diskriminácii na základe sexuálnej orientácie v súvislosti s právom na voľný pohyb v rámci Únie. Súdny dvor upozornil, že na základe príslušnej smernice je pojem "manželský partner" rodovo neutrálny a môže zahŕňať aj manželského partnera rovnakého pohlavia. Spresnil, že osobný stav jednotlivcov, pod ktorý spadajú pravidlá týkajúce sa manželstva, je oblasťou, ktorá patrí do právomoci členských štátov a právo Únie do tejto právomoci nezasahuje, takže členské štáty sa môžu slobodne rozhodnúť pre upravenie alebo neupravenie legislatívy týkajúcej sa manželstiev osôb rovnakého pohlavia. Podľa ECJ ak členský štát EÚ odmietne uznať manželstvo občana tretej krajiny so svojim štátnym príslušníkom rovnakého pohlavia, ktoré bolo zákonne uzavreté v inom členskom štáte, môže narušiť právo dotknutého občana voľne sa pohybovať a zdržiavať sa na území členských krajín Únie. To by malo za následok, že sloboda pohybu by bola v rôznych členských EÚ štátoch rôzna - v závislosti od ustanovení vnútroštátneho práva upravujúcich manželstvo medzi osobami rovnakého pohlavia. Súdny dvor zároveň upozornil, že voľný pohyb osôb možno obmedziť nezávisle od štátnej príslušnosti dotknutej osoby, ak tieto obmedzenia vychádzajú z objektívnych dôvodov všeobecného záujmu. Odôvodnenia však musia byť v súlade s Chartou základných práv EÚ.


Boje v sýrskej provincii Idlib si vyžiadali 83 mŕtvych

Od štvrtku pri bojoch zahynulo 44 bojovníkov vládnych zložiek a 39 džihádistov.

BEJRÚT. V bojoch medzi vládnymi silami a príslušníkmi sýrskej odnože al-Káidy v severozápadnej sýrskej provincii Idlib, ktorú ovládajú povstalci, prišlo od štvrtku o život 83 ľudí - 44 bojovníkov vládnych zložiek a 39 džihádistov. Informovala o tom v piatok agentúra AFP s odvolaním sa na Sýrske pozorovateľské centrum pre ľudské práva (SOHR). Džihádisti a ich spojenci zahájili protiofenzívu proti vládnym silám v severozápadnej provincii Hamá vo štvrtok. Odvtedy podľa informácií SOHR obsadili dediny Tal Málih a Džibín. "Boje stále pokračujú, sprevádzajú ich nálety vládnych síl a Ruska," uviedol šéf SOHR Rámí Abdul Rahmán. Dodal, že boje pretrvávajú v blízkosti oblastí obývaných prevažne kresťanmi a alavitmi, ktoré sú pod kontrolou režimu. Rozsiahlu ofenzívu sýrskeho režimu proti tejto provincii a okolitým oblastiam, ktoré kontroluje bývalá sýrska odnož al-Káidy, mala odvrátiť septembrová dohoda. Džihádisti však odmietli odísť a dohoda je na pokraji stroskotania v čase zintenzívnených leteckých a raketových úderov sýrskych a ruských jednotiek. Podľa SOHR tu v dôsledku bojov prišlo od apríla o život už 300 civilistov. V občianskej vojne v Sýrii zahynulo od roku 2011 už 370-tisíc ľudí a milióny boli vysídlené.